Приморя ўлкасининг ижтимоий тизими таълим ва соғлиқни сақлашдан тузилган. Россия Федерациясининг 2012 йил 29-декабрдаги «Россия Федарациясида таълим тўғрисида»ги № 273-ФҚ Қонунга кўра ҳар битта инсон таълим олиш ҳуқуқига эга. Таълим тизими бир нечта даражага бўлинган. Мактабгача таълим 3 ёшдан 7 ёшгача бўлган болаларга, боғчаларда ўргатилади. Ўрта таълим 7 ёшдан 18 ёшгача бўлган болаларга берилади, яъни биринчи синфдан ўн биринчи синфгача ўқитилади. Касб таълимини эса ўрта касб таълими билим юртлари билан олий ўқув юртлари – университетлар, институтлар ва академиялар ўқитишади. 2017 йилнинг 1-сентябри куни Приморедаги 480 та умумий таълим мактабига 191,4 минг нафар ўқувчи борган, шундан 22 минг нафари биринчи синф ўқувчилари бўлади. .\nМактабга биринчи навбатда мактаб жойлашган туманда рўйхатда турадиган болалар олинади. Ўлкадаги кўп мактабларда ўқув жиҳозларини янгилаш дастури жорий қилинган. Приморе ўлкасидаги ҳамма мактабларда таълим соҳасининг «Электрон мактаб» ва «Контингент» давлат маълумот базаларига бепул кириш мумкин. Приморе турли лойиҳаларга жалб қилиб, ўқувчиларнинг илмий-тадқиқот анжуманларини ўтказиб, ижод, спорт, илм ва ижтимоий соҳадаги алоҳида муваффақияларини тақдирлаб қобилиятли болаларни доим қўллаб туради. Юқори синф ўқувчиларининг касб танлашларига ёрдам берилади, касб танлашга ёрдам берадиган World Skills биринчилиги ўтказилади Касб ўргатадиган таълим муассасалари чет эллик фуқароларни ҳам қабул қилиб турли соҳаларда мутахассислар тайёрлашади. Приморя ўлкасида 127 та мутахассислик бўйича бакалавр даражасини олиш, 191 йўналишда касб ўрганиш, 89 та мутахассислик бўйича эса магистр даражасини олиш мумкин. Бундан ташқари олий ўқув юртлари бир-бири билан ҳамкорликда турли таълим дастурларини бажаришади, бошқа давлатлардаги таълим муассасалари билан талабалар алмашишади.\nПриморенинг олий таълим тизимига бир нечта олий таълим муассасалари киради, шулардан бештаси давлат университетлари (Узоқ Шарқ федерал университети, Владивосток давлат иқтисодиёт ва хизмат университети, Узоқ Шарқ давлат санъат институти, Узоқ Шарқ давлат техник балиқчилик хўжалиги университети, Адмирал Г.И. Невельский номли Давлат денгиз университети, Тинч океан давлат тиббиёт университети), бундан ташқари С.О. Макаров номли олий ҳарбий денгиз билим юртини ҳам шулар қаторига қўшиш мумкин.\nТаълим муассасалари чэт эллик талабаларни кўниктириш масаласига алоҳида эътибор қилишади. Талабалар турли хотира саналарига бағишланган оммавий тадбирларда қатнашишади, Владивосток шаҳрини томоша қилишга чиқишади, музейларга, кўргазмаларга ва фестивалларга боришади. Турли учрашувлар, мавзуга бағишланган йиғилишларда чэт эллик талабалар ўз юртларидаги одатлар, ананалар ва халқларининг маданияти ҳақида гапириб беришади. Бундай учрашувларни Приморе минтақасининг «Рус фонди» жамоат ташкилоти ташкил қилиб туради.\nРоссияда тиббий суғурта тизими қабул қилинган. Унга кўра суғурта воқеаси содир бўлганда тиббий хизмат ҳақини суғурталовчи ташкилот йиғилган маблағ ҳисобига тўлайди. Суғурталанувчи шартнома тузиб суғурта полиси олганидан сўнг баъзи тиббий хизмат турларидан бепул фойдаланиши мумкин. Примореда тиббий хизмат учта даражага бўлинган.\nБиринчи тизимга битта шаҳар тумани ёки шаҳар округидаги 26 та шифохона ва диспансерлар киради.\nИккинчи даражадаги тиббиёт муассасалари (36 та) асосан махсус тиббий хизмат турлари билан шуғулланишади. Буларга таркибида ихтисослашган туманлараро бўлимлари ёки марказлари бор шифохоналар, диспансерлар, бир нечта шаҳар туманида, округида ишлайдиган кўп тармоқли муассасалар киради.\nУчинчи даражадаги тиббиёт муассасалари юқори технологияли тиббий хизмат кўрсатишга ихтисослашган 16 та шифохона, диспансер ва тиббиёт марказларидан тузилган. Буларга «1-сон Приморе ўлка клиник шифохонаси» ДБССМ, «2-сон Ўлка клиник шифохонаси» ЎДБССМ, «Приморе ўлка онкологик диспансери» ДБССМ, «Узоқ Шарқ федерал университети (УШФУ Тиббиёт маркази) ФГАОУВПО, «Приморе ўлка перинатал маркази» ДБССМ, «1-сон Ўлка болалар клиник шифохонаси» ДБССМ, 3-сон «Владивосток клиник туғруқхонаси» ЎДБССМ, «Алоҳида тиббий хизмат турлари ўлка клиник маркази» ДБССМ ва бошқа тиббиёт муассасалари киради. Охирги йиллар Ўлкада аҳоли кам яшайдиган жойларда ишлайдиган 183 та фелдшерлик ва акушерлик пунктлари қурилди.\nЎлкада тиббий авиация муваффақият билан ишлаб турибди. 2016 йили Ўлка маъмурияти Кавалерово ва Владивостокдан учадиган иккита тиббиёт вертолётини сотиб олди. Парракқанотларнинг оёғи чанғили бўлгани учун ҳар қандай жойга қўнишлари мумкин. 2017 йилнинг январи билан августи орасида вертолётлар Ўлка тиббиёт муассасаларига 131 та беморни олиб келишди.\nПримореда тиббиёт ходимлари малакасини, уқувини оширишга алоҳида эътибор берилади. Ҳар йили юзлаб тиббиёт ходимлари турли анжуманларда, семинарларда қатнашишади, марказий Россия ва хориж муассасаларида малакаларини оширишади. Ўлка соғлиқни сақлаш мутахассислари малакасини ошириш учун ТОДТУда врачларни қўшимча ўқитадиган 300 та дастури ишлаб турибди, шу жумладан, масофадан туриб ҳам малака ошириш мумкин. ТОДТУда абитуриентларни мақсадли қабул қилиш тизими ишлайди. 2017 йили 87 та абитуриент университетга мақсадли қабул қилинган (2016 йилдагидан 24 та кўп). Ўқишни тугатишганидан сўнг ёш мутахассислар ўқишни бошлаганларида улар учун тайинлаб қўйилган иш жойларига бориб ишлашади.\nРоссия Федерацияси фуқароларини ижтимоий таъминлаш асослари тўғрисида\nРоссия Федерациясида таълим тўғрисида\n«Приморе ўлкасида соғлиқни сақлашни ривожлантириш» дастурини тасдиқлаш тўғрисида


Исроиллик вазир араб давлатлари билан махфий алоқа борлигини тан олди\n09:15 / 20.11.2017\nИсроил энергетика вазири Юваль Штайниц Исроил араб давлатлари билан махфий алоқа олиб боришини маълум қилди. У Исроил армияси радиоси жонли эфирида Исроилнинг Саудия Арабистони билан алоқалари нима учун ошкор қилинмаслиги ҳақидаги саволга шундай жавоб берди.\n“Бизда кўплаб мусулмон ва араб давлатлари билан алоқалар бор, уларнинг баъзилари сир сақланади ва одатда бу алоқалар сир сақланишидан иккинчи томон манфаатдорлик билдиради. Бизда (Исроил) бу алоқаларнинг ошкор қилиниши бўйича муаммо йўқ, бироқ биз гап Саудия Арабистони ёки бошқа араб ёки мусулмон давлати ҳақида кетаётганидан қатъий назар, ўзга томон истагини ҳурмат қиламиз. Бу алоқалар анчагина кўп, бироқ биз буни сир сақлаймиз”, деб айтган Штайниц.\n16 ноябрда Исроил армиясми бош штаби раҳбари Гади Айзенкот Elaf араб газетасига берган интервьюсида Исроил зарурат бўлганда Эронга қаршилик кўрсатиш мақсадида Саудия Арабистони ва баъзи “босиқ” араб давлатларига разведка маълумотларини тақдим қилишга тайёрлигини айтган. Унинг айтишича, икки томонда “Яқин Шарқда ҳукмронлик қилмоқчи бўлаётган” Эрон масаласида умумий манфаатлар мавжуд.\nСаудия Арабистони Исроил араб давлатлари


Миразиз Аъзам. Қўлёзмалар | www.ziyouz.uz\nБош саҳифа Ўзбек насри онлайн антологиясиМиразиз Аъзам (1936)Миразиз Аъзам. Қўлёзмалар\nЧоп этилган 24.09.2017 29.03.2017 МуаллифZiyouz.uz\n“Ўтирган – бўйра, юрган – дарё” дейди халқимиз. Отам Иккинчи жаҳон урушига кетаркан, йўл устида онамга “болаларни ўқит, кўп бадиий китоблар олиб бер, киноларга, театрларга олиб бор” деб тайинлаган экан. Орадан етти ой ўтиб, отам жангда ҳалок бўлганда унинг насиҳати онам учун васиятга айланган, бизга доим достонлар, эртаклар айтиб бергандан ташқари, уруш даврининг ўша оғир ва етишмовчиликлар даврида бизга Ёш томошабинлар театри томошалари учун чипталар олиб келар, ўқишдан таътилга чиққан кезларимизда кинотеатрлардаги болалар фильмларини кўришга ўн кунлик дастурли чипталар топиб келарди. Гўрўғли ва Алпомишнинг, Том Сойер ва Робинзоннинг бошидан ўтказган қизиқ воқеалари таъсирида бўлса керакки, болаликдан саргузаштларга суягим йўқ эди.\nЭсимда, 1949 йилдами ё 1950 йилдами, биз еттинчи синф ўқувчиларини Тошкент вилоятининг Кўктерак даҳаси томондаги бир колхозга пахта теримига жўнатишди. Терим кунларининг бирида ёмғир ёғиб далага чиқмадик. Бир хонадонга жойлашган йигирмага яқин бола, барибир бола-да, ёмғирда кўчага чиқиб Келесга келибмиз денг. Бир маҳал бир юк поезди келиб, бекатда тўхтади; бир вагоннинг тамбури бўм-бўш эди, мен сакраб чиқиб олдим. “Туш! Туш! Ҳозир юриб кетади!” деб бақиришарди синфдошларим. “Юрса юрар, айланиб келаман” дедим мен. “Қаёққа кетишини билмайсан-ку! Адашасан!” – дер эди синфдошим Қодир дўқ аралаш.\nПоезд юриб кетди. Мен бир ўзим тамбурда ўтирганча ёмғир ёғишидан завқланиб борардим. “Тавба, оддий географияни ҳам билмайди… Тошкент вокзалидан бошқа қаёққа борарди? У ерда тўхтамаслиги мумкин эмас!” дер эдим ўзимга ўзим.\nЙўлда 54-разъездда бир тўхтади, кейин Тошкент вокзалига кириб келди. Мен бемалолхўжа бўлиб вагондан сакраб тушдим. Троллейбус бекатига югурдим. Эскижўвадан автобус билан уйга етиб олдим.\nЭртасига ўртоқларим ётган уйга ғолибона кириб келганимда, ҳаммалари мени ўраб олишди. Қодир жаҳл билан бир чимчилади:\n– Адашсанг нима бўларди?\n– Нега адашаман? Ўзи битта темирйўл бўлса!\nКейин 1953 йил ноябрда Боёвутга пахтага борганимизда ҳам тўхтовсиз қор ёққан куни Носир Фозилов, Худойберди Тўхтабоев, Абдусафи Абдумажидов каби ўзимга ўхшаш саргузашт ишқибозлари билан бирга юк поездида Тошкентга келиб-кетган эдим.\nЭнди мундоқ ўйлаб қарасам, “Ғунча” журналида ишлаган 1959-1967 йилларда ҳам бирда расмий йўлланмалар билан, бирда дам олиш ойлари турли-турли шаҳар-қишлоқларга борган эканман.\nКейин тақдир Гуржистон, Молдова, Татаристон, Россия, Афғонистон, Қибрис, Македония мамлакатларига боришни ҳам менга лойиқ кўрди.\nЭнди ёшим бир жойга борганда бу йўлларда кўрган-кечирганларим, орттирган танишларим, дўстларим ҳақида кўп ўйлайман. Шундай кунлар бўладики, бирдан ё у дафтар ё бунисида ёзган қайдларим чиқиб қолади. Охири шуларни тўплаб, йиғиб “Йўлёзмалар” номи билан шу китобни ёздим, эски фотосуратларни ҳам киритдим.\nМенимча, ўқувчиларни қизиқтирса, жиндай сабоқ берса ҳам керак.\nСобит ака деган курсдошимиз ижобий маънода балойи азим эди. Биринчи курсни битирган 1954 йил ёз ойларида яхши дам олиш учун ҳар хил ташкилотларга учраб, бешта йўлланманинг дарагини топиб келди. Спорт турларидан альпинизм билан шуғулланадиган бир уюшмами, ташкилотми, талабалар учун Помир-Олой тоғларига бешта бепул йўлланма ажратган экан, шуни биз олишимиз мумкинлигини айтди.\nЗудлик билан биринчи курсни битирганимиз ҳақидаги маълумотномадан ташқари, маҳалламиздан ёрдамга муҳтож оиладан эканлигимизни кўрсатувчи ҳужжат, альпинистликни орзу қилишимиз тўғрисида ариза, фотосурат ва яна аллақанча қоғозларни тўпладик. Шу тариқа, тўрт оғайни ва бир қизга йўлланма ундирдик.\nМуаззам Саидова бир тўп қизли, отасиз оиладан эди. Қорачадан келган, юлдузи иссиқ, самимий, сал шаддод қиз эди. Шу билан бирга ширадор ва кучли овози ҳам бор эдики, мумтоз ва халқ қўшиқларини маромига етказиб айтганда ҳар қандай тош юракли одамни ҳам эритиб юборарди. Мен айниқса, унинг “Чаман ялла”сини ҳар қанча эшитиб тўймас эдим. У мендан икки ёшгина катта эди, ҳурматим баландлигидан “Муаззам опа” дейишга одатлангандим, у эса мени “Азизжон” деб чақирарди.\nСобит аканинг отаси Иккинчи жаҳон урушида ҳалок бўлган, онаси 1943 йилда ўпка хасталигидан вафот этганди. Шунда ўн ёшли бола етти яшар синглиси, тўрт яшар укаси билан қаровсиз қолган, Собит ака ҳаётнинг аччиқ-чучугини тотиб улғайган эди.\nРаззоқ Абдурашидов серфарзанд оиладан бўлиб, ҳали болаларнинг биронтаси ҳам ишли-маошли бўлмаган, озгина ерларида иссиқхона қуриб, памилдори, гаримдори, райҳон-жамбиллар экиб, кўчатчилик, кўкчилик қилиб кун кўришарди. Раззоқ болалигидан шеърга қизиқиб, Ғайратийнинг ижодий тўгарагига қатнаб, энди-энди ижоди кўрина бошлаган чоғлари эди.\nНеъмат Ёқубов уч-тўрт ўғилли оиладан, ота-онаси уйда ўтирар, фақат катта акасигина ишлаб, оилани аранг тебратарди. У мендан тўрт ёш катта, аммо бир мактабда, бир синфда ўқигандик. Камтар, сипо, озода бола, ўнинчи синфни кумуш медалга битириб, университетга кириш имтиҳонларисиз қабул қилинган эди.\nЎн тўққизинчи июль куни университетнинг орқа ҳовлисига тўпландик. У ерда бизни ёшгина рус йигит кутиб олди.\n– Геннадий Васильевич, инструктор, – деб ўзини танитди, кейин ҳаммамиз билан бирма-бир кўришиб чиқди. Шу ерда турган юк машинасини кўрсатиб, шу машинада кетишимизни айтди. Машинанинг брезент ёпинчиғи йиғиб қўйилган экан.\n– Ну, Саша, ты готов? Товарищи пришли , – деб қичқирди нарироқда турган йигитга. Сўнг бизга уни ҳайдовчимиз дея таништирди.\nАна энди ҳовли дарвозасидан “Альплагерь, қайдасан?” деб усти очиқ юк машинасида йўлга чиқдик. Кузовнинг икки ёнида ўтирғичи ва ишкомга ўхшаган эгма синчлари бор эди. Биз ўтирғичларни эгалладик. Машина бир зумда шаҳар марказидаги хиёбондан ўтиб, Шота Руставели кўчасига чиқди. Тўқимачилик комбинатининг ёнидан тўғрига, сўнгра темирйўл кўприги тагидан ўнгга, Янгийўлга томон бурилди.\nБиз гоҳ ўтириб, гоҳ синчларни ушлаганча тик туриб борардик. Нотекис йўллардан ўтганда қийқиришар, текис йўлларда ёзнинг иссиқ шамолига юзимизни тутганча йўлларни томоша қилиб борардик. Дастлаб йўлнинг иккала тарафи ҳам дарахтзор, токзор, полиз экинлари, жўхорипоялардан иборат эди. Димоққа олмаларнинг, қовунларнинг, жийдаларнинг ҳидлари уриларди. Кейин чексиз, чегарасиз пахта далалари бошланди, каллакланган тутлар уларни полларга ажратган, тўмтоқ дарахтлар тагидан йилтиллаб оқиб ётган сувлар ҳар қалай антиқа манзара яратарди.\nЧинозда бир тўхтаб, бозорчасини айланиб чиқдик. Мева-чева ва нон-сомсалар, гўммалардан ташқари, бу ерда бугун тутилган янги балиқлар сотиларкан. Ҳозиргина тутилган балиқлар шу ернинг ўзида тозаланиб, каттакон товада жиз-жиз ёққа қовуриб бериларди. Шундай ноз-неъмат ёнидан ўтиб бўлармиди? Озроқ тамадди қилиб, яна йўлга тушдик.\nКейин Сирдарёдан, Қўқондан, Фарғонадан кечиб, вақт тушдан ўтганда Шоҳимардонга етдик. Озгина танаффус қилгани шу ернинг чойхонасига кирдик.\nШоҳимардон – Фарғонанинг жанубида жойлашган, иқлими ва табиати жиҳатдан курорт минтақаси. Помир-Олой тоғларидан тушиб келадиган Оқсой, Кўксой деган шиддатли сувлари ҳар қандай одамнинг баҳри дилини очар, алланечук ҳаяжонга соларди. Гувуллаб оқаётган сув устида тахта сўрилар қурилган, уларнинг тўрт тарафига кўрпачалар тўшалган бўлиб, ўртадаги хонтахтага дастурхон ёзиғлиқ эди. Биз бир сўрига чиқиб ўтиришимиз билан чойхонанинг ўспирин хизматчиси олдимизга патнисда чойнак, бешта пиёла, бир лаганчага муштумдан каттароқ бешта зарғалдоқ шафтоли, кичик ликопчада оққанд ва иккита иссиқ нон келтириб қўйди. Собит ака чой қуйиш ташаббусини дарров қўлга олмоқчи бўлган эди, Муаззам:\n– Менга беринг, мен қуяман, – деди чойнакка чўзилиб.\nМуаззам чойни уч марта қайтариб, ҳар биримизга пиёла тутаркан, Собит ака шафтолиларни мақтай кетди:\n– Воҳ-воҳ, асал-а, асал. Ҳеч бунақасини кўрмагандим.\n– Сувлари тиниқ, ҳавоси тозалигини қаранг, – деди Неъмат Ёқубов.\n– Сувлари бир шеър, ҳавоси бир шеър, шафтолиси ҳам бир шеър, – деди Раззоқ Абдурашидов.\nБир тарафимиз тоғ ёнбағирлари, иккинчи тарафимиз боғлар… Булбуллар, саъвалар, майналар, қарқуноқлар тиним билмай сайрашади. Булбул шу қадар чаҳ-чаҳлардики, унинг бунчалик хилма-хил товушларни қайдан олишини ўйлаб, бундай табиат, бундай қушларни яратган Санъаткорга жон-жонингдан ҳамду санолар айтардинг. Бу қадди расо ўриклар, баланд бўйли шафтоли дарахтлари (Тошкентда шафтоли дарахтларининг бўйи анча паст бўлади), ҳозир ёнғоқдан сал каттароқ, тахминан бир ойлардан кейин пишадиган анорларнинг шохларда худди фонарларга ўхшаб осилиб туришлари…\nЭшиклари олдига гуллар экилган, жилдир-жилдир ариқлар ёқасида тераклар, толлар ўстирилган уйлар… Қаёққа қараманг, кўзларга ором берувчи яшиллик!\nЙўлда турган юк машинамизга чиқдик. Оқсой ёқалаб аста юқорига ўрлай бошладик. Тахминан ўн километрча юрганимизда ўрик дарахтларида ҳали пишмаган, бодомдай бўлиб қолган довуччаларни кўрдик. Ажаб, пастда оқ ўриклар пишиб тамом бўлган, бу ерларда ҳали ранг кирмаган-а! Буниси ҳали ҳолва экан, яна ўн-ўн беш чақирим юқори кўтарилганимизда оппоқ бўлиб гуллаган ўрик дарахтларини кўрдик.\nЎлмаган банда кўраверар экан: биз қароргоҳга яқинлашиб келаётганимизда тузуккина қор ёғаётган эди. Ана буни ғаройиб деса бўлади! Шоҳимардондан бу ергача нари борса қирқ километрча юрдик, аммо бир куннинг ўзида тўрт фаслни кўрдик. Ҳолбуки, шу кун йигирманчи июль эди.\nЮк машинамиз “Альпинистский лагерь “Урожай” деб ёзилган каттагина тахта ёнидан ўтиб, бир майдон чеккасига бориб тўхтади. Беихтиёр “Ҳосил” альпинистлар лагери” деган ўзбекча ёзув бўлиши керак эмасмиди?” деб ўйладим.\n– Мы приехали на Памир-Алайские горы , – деди Геннадий Васильевич машинадан тушганимизда.\nМен бу ерга келиш олдидан Помир-Олой тоғлари ҳақида бироз маълумотлар йиққандим.\n“Помир” сўзининг маъносини аниқлай олмадим, аммо бизнинг она тилимизда “Олой” сўзининг маънолари кўп экан. Мана, шулардан баъзилари:\n1. “Кўпчилик”, “тиқилинч” деган маънода келади. Масалан, Тошкентдаги Олой бозори илгарилар “кўп одам олди-сотти қиладиган жой” маъносида олой дейилган, аммо замонлар ўтиб, “олой” сўзи атоқли отга айланган.\n2. Илгарилар бирга саёҳат қилувчиларга нисбатан ҳам шу сўз ишлатилган: “Биз бир олой бўлиб йўлга чиқдик” тарзида.\n3. Ҳарбий атамалар ичида ҳам “олой” сўзи бор бўлиб, у взвод маъносини билдиради. Уч олой ва бир бирлик (отделение) қўшилса, табур (батальон) бўларкан.\n4. Ҳар қандай ерда қаторлашган ва ғуж-ғуж жойлашган нарсалар ҳам “олой” дейилади.\nДемак, “Олой тоғлари”, “бир қатор тоғлар”, “тоғлар тизмаси”, “тоғлар уюми” деган маънони билдирар экан. Чиндан ҳам бу ерда қаёққа қараманг, устма-уст, кетма-кет тоғларни кўрасиз.\nБиз тунайдиган қароргоҳ тоғ ёнбағрининг бир қадар текис ерларида. Қозоқ овулларидаги каби қаер текисроқ бўлса, ўша ерда палатка қурилган. Биз, “тўрт оғайни ботирлар” бир палаткага жойлашдик, Муаззам Саидова уч нафар рус қизлар билан ётадиган бўлди.\nҲаммага ички кийимдан тортиб, ташқиларигача бир хил кийим-бош берилди. Уйдан кийиб келган ўз энгилларимизни тахлаб, махсус халталарга солиб, палаткамизнинг бурчак-бурчакларига қозиқ ясаб, осиб қўйдик. Альпинистларнинг махсус тринка халат ва тринка шимларини кийдик. Ҳар биримизга каттагина рюкзак, ичида думалоқланган, бошидан белигача усти занжирли қоп-ўрин, ёстиқ, оппоқ чойшаблар тарқатилди. Дарров палаткага кириб, қоп-ўринларнинг занжирини ечиб, ичига кириб, ётиб кўрдик. Занжирини бошингизгача тортиб, бекитиб олсангиз, овга келган бўрилар ҳам сизга даф қилмас экан.\n“Сухой паёк” деб берилган овқатлари: тунука банкаларда Қозоғистоннинг ивитма этлари, қандли қуюлтирилган сут, пишлоқ, сарёғ, асал, қотирилган оппоқ нонлар, балиқ ва жигар консервалари, ҳатто баъзи кунлар балиқ увулдириқлари ва ҳоказо.\nМуаззамхон рус шериклари билан қандай овқатланади, билмаймиз-у, лекин биз “базми жамшид” қилдик. Очиқ ҳавода, очиқ ерда ўтириб, учта тошдан ўчоқ ясаб, атрофдан майда-чуйда ўтин териб келиб, хоҳласак консерва ва этларни оловда иситиб, қайнатиб, нон ботириб еймиз, истасак, сарёғ билан асални нонга суртиб, тоғ сувлари билан тановул қилиб, қоринни силаб ўтирамиз. Бундай антиқа, мазали овқатларни Тошкентнинг ресторанларида ҳам учратмайсиз. Билсак, “Урожай”ни Москва таъминлар экан.\nЛагерга деярлик юзга яқин бўлажак альпинист ва йигирмага яқин спорт мураббийлари келган. Ораларида фақат биз, беш талабагина, ўзбекмиз. Қолганлари руслар ёки рус тилида гаплашадиган бошқа миллат вакиллари.\nБу ернинг табиатини ўзимизча ўргана бошладик. Биз ётадиган ҳудудда дарахтлар йўқ, бу тошлоқ ерларга ёққан кечаги қорлар эриб кетиб, офтоб аллақачон майдонни шабадаси билан қуритиб қўйган эди. Унда-бунда қуриган ёввойи наъматак ва бошқа буталар ҳамда бутачалар бор эди. Юксакларда, офтоб тушмаган тоғ ёнбағирларида арчалар кеча ёққан қор кийимларида тўда-тўда келинчаклардай, пастга тушиб келаётганда бир дам тўхтагандай кўринарди. Шундоқ ёнбошимиздаги дарада, ҳув пастларда сойларнинг гувуллаган овозлари келарди. Раззоқ аллакимдан билиб келди: бу сойнинг номи Угам эмиш.\n– Пастга, сойларга тушсак бўладими? – деб сўрадик мураббийдан.\n– Тушаверинглар, фақат сувга кирманглар, сув секундига олти метр тезликда оқади, тушсанглар, оқизиб, тошларга уриб, майиб қилиши мумкин, – деди.\nОлти юз метрча пастликка, сой бўйига, буталарни ушлаб, тушиб бордик.\nБу томонда ўсган гуллардан бир-иккита гулдаста ясамоқчи бўлдим. Шу чоғ қаршимда гулбарглари гулсафсарга ўхшаш, аммо учи тик қип-қизил бир гулга кўзим тушди. Ниҳоятда чиройли, худди нақшин қадаҳга ўхшайди. Шартта бориб биттасини узган эдим, қўлим қизариб, пуфакланиб, қаварди.\nКейин бирдан ҳаворанг дейсизми, бир зангор – чиройли гулни кўриб қолдим. Биттагина экан. Кўзим қиймади узишга. Бу – шоиримиз Қуддус Муҳаммадий куйлаган бўтакўз эди.\nБир гул кўрдим – бўтакўз.\nҲамма гуллар орасида\nҲай-ҳай, гўзал ўта кўз.\nШуъла тушиб ярқирар,\nМен бу шеърга асосланиб, бўтакўз фақат Мирзачўлда ўсади, деб ўйлар эдим. Йўқ, у Помир-Олой тоғларининг тепасигача чиқиб олибди. Аммо бу ерда ҳозир биттагина тупини кўрдим. Балки, бошқа тоғ ёнбағирларида яна бордир. Қуюқ киприклар билан ўралган думалоқ кўзли бўтакўз чиндан ҳам бўталоқнинг кўзига ўхшайди. Фақат туяларнинг кўзи мовий бўладими, йўқми – шунисини аниқ билмас эканман. Аммо бутун гўзаллигини кўз-кўз қилиб, тирноқча ҳам зорланмай, довюраклик билан бу тоғларда мағрур қад ростлаб туриши одамни маст қилар эди.\nХоразм тепаликларига ўхшаган усти кунгурадор, думалоқ сариқ салласимон чиройли гулларни ҳам кўрдим. Шу гуллардан иккита гулдаста ясаб олдим.\nСўнгра сойнинг бир четига тушиб, сувга бир шўнғиб олмоқчи бўлдим. Қирғоқдаги тошни ушлаганча, оёғимнинг бир учини сувга теккизганимни биламан, сув тўпиғимга шундай зарб билан урдики, нақ бутун гавдам сойга учиб тушгудай бўлди. Оёғимни бир сонияда аранг тортиб улгурдим. Чиндан ҳам бу сой билан ҳазиллашиб бўлмас эди. Рангим ўчиб, бир зумда кийиниб олдим. Тепага қайтиб чиққанда инструктор Славадан гулларнинг номини суриштирдим.\n– Қўлингни қизартирган у қизил гулни биз “Звёздочка” деймиз, ўзбекчада қандай бўлишини билмайман. Мана бу сариқ гуллар эса “Бессмертник”, ҳеч сўлимайди, неча ойлаб шундоқ тураверади, бир неча ойдан кейин қаттиқ ҳолга келиб қурийди, – деди.\nМен илгари китобларнинг бирида “Бессмертник” деган гул ўзбекчада “Ҳамишабаҳор” деб аталишини ўқигандим, лекин ўзини кўрмагандим, энди икки дастаси, мана, қўлимда.\nЭртасидан ўқув машғулотлари бошланди. Дарслар фақат рус тилида ўтиларди. Тоққа шундоқ келиб, чиқиб кетавермас экансиз. Альпинистлик ҳам мураккаб бир илм экан. Катта-катта, ўттиз-қирқ босма табоқ келадиган дарсликлари борки, қўяверасиз. Уларнинг ҳаммаси рус тилида, аммо улардаги маълумотлар унча-мунча жуғрофик китобларда учрамайди.\nПомир-Олой деб қўшма от олган бу тоғлар Фарғона водийсининг жанубида бўлиб, Ҳисор-Олой, Помир, Қирғиз-Турк тизмаларидан таркиб топган. Ҳисор-Олой тизмалари ўз навбатида Олой, Туркистон, Зарафшон, Қоратегин тизмаларига бўлинади. Яна жануби-ғарбида Жилонтоғ, Сарсарак, Тераклитоғ, Қоратоғ, Оқтоғ ҳам бор.\nҲайвонот дунёсига келсак, архар, айиқ, узун думли суғур, ёввойи қуён, каклик, қирғовул, бедана, тўрғай кабилар кўп, дейилган. Бироқ биз ҳали уларни кўрганимиз йўқ. Мен фақат бир марта, қуёш чарақлаган кун тепароқдаги бир харсанг устида қўнган тўрғайни кўрдим. У қўнган жойида бир пас атрофга аланглаб турди-да, сайрашга тушди. Сўнг бирдан йигирма метрга юқорига кўтарилди-да, муаллақ пириллаб турганча сайрашни давом эттирди. Нимани куйларкин, деб ўйладим. Атрофга олазарак бўлишларига қараганда, бу ерларнинг гўзаллигини ичига сиғдиролмаётганга ўхшарди. Ҳа, албатта! Ўз юртини, унинг бетакрор гўзал табиатини куйлайди-да! Бошқа нимани куйларди бундай завқ билан!\nБиз бу альпинист китобларининг ҳар бирини ўқиб чиқиб, рус тилида росмана имтиҳон топширишимиз керак. Ҳар ўн-ўн беш кишига бир мураббий дарс ўтади.\nБизнинг ҳар биримизга болта билан чопса ҳам, арра билан кесса ҳам узилмайдиган ипак арқонлар беришган, йигирма метрдан. Уларни чиройли қилиб ўраб, елкага осиб юрасиз. Ўрашнинг ўзи бир илм. Арқонларни бир-бирига улаш ҳам бир илм: “тўқувчилар боғи” (“ткацкий узел”) дегани бор. Агар ўша усул билан боғламасангиз, бир-бирига боғланган ипак арқон сирғалиб ечилиб кетади.\nҚўлимизга “ледоруб” (“музўяр”) деган иккиёқлама теша беришганки, бир ёғи бизнинг ўзбекча пойтешага ўхшайди, иккинчи ёғи тўмтоқ, у билан тикка-тик тоғ чиқиб қолса, тоғнинг ёнбошларидан бирон керакли жойни ўясиз, ё уриб синдирасиз ва ўзингизга оёқ босиш учун жой ҳозирлайсиз. Ледорубнинг ўртасидан ўтказилган сопи ҳам металлдан. Узунлиги бизнинг пойтешадан калтароқ, лекин қўлтешадан икки баравар узун.\nЯна ҳар биримизга учи найзадор узун таёқ-ҳасса ҳам беришдики, унинг оти “альпеншток” экан. Альпеншток энг чидамли заранг ёғочидан ясалиши керак. Чунки у хатарли дақиқаларда синиб кетса, бу – альпинистнинг ўлими деган гап. Умуман, ледоруб билан альпеншток ҳар дамда спортчига асқотадиган, альпинистлар орасида жон баҳосидаги, жуда ажойиб нарса. Ўйиш, тешиш, кесишлари-ку, кўриниб турган хусусиятлари, аммо яна бир муҳим жиҳати шундаки, тасодифан тоғдан йиқилсангиз, бир қўл билан альпенштокнинг бўйнидан, иккинчи қўл билан ҳасса томонидан ушлаб ерга тирасангиз, йиқилишингизни тўхтатиб қола олади. Оддий кунларда эса ундан ҳасса сифатида ҳам фойдаланасиз.\nАльпинистлар яна бошқа бир арқонда эгилган бармоққа ўхшаш пўлат илмоқ ҳам олиб юришлари керакки, у илгакни юқоридаги тошга отиб илинтириб, сўнг шу арқонга осилиб, юқорига кўтарилишади.\nАльпинистларга яна бир томони беш тийинлик тангадек тешилган темир ҳалқа бўлаклари ва болға ҳам беришган. Агар қаршингизда бирон-бир тик тоғ чиқиб қолса, чўққига юриб чиқадиган биронта ҳам сўқмоқ бўлмаса, сиз ўша темирни тоғ тошининг дарз кетган бирон ерига болға билан қоқасиз, тешигидан арқон ўтказиб, ўзингиз ўша арқонга ўтириб, арқоннинг иккинчи томонидан тортиб ўзингизни ўзингиз юқорига кўтарасиз.\n– Темир ҳалқа одамни кўтаролмай, дарз жойдан чиқиб кетмайдими? – деб сўрадим мураббийдан.\n– Ҳеч қачон! – деди мураббий. – У ҳалқаларни жойидан чиқариб олиш учун катта гурзи керак. Сизнинг болғаларингиз билан ҳам бир амаллаб уриб чиқарса бўлади, аммо бунга анча уриниш, куч керак. Бу ҳалқа ва ундан ўтказилган ипак арқонлар сиздан беш баравар оғир бўлган айиқларни ҳам кўтара олади.\nМураббий дарсини давом эттирди:\n– Сиз ярим метр юқорига кўтарилгандан кейин, тепангиздан яна бир темир парчасини тошга қоқиб, тешигидан арқонни ўтказиб, аввалги ҳаракатингизни такрорлайсиз. Яна бир муҳим жиҳат шундаки, ҳамма альпинистлар бир-бирига боғланган бўладилар. Кейингилар олдингилар қоққан ҳалқалардан фойдаланадилар. Шу тариқа ярим метр-ярим метрлаб, аста-секин бутун олой юқорига кўтарилади. Бу катта уқув, маҳорат ва куч талаб қилади, – дея дарсини тугатади мураббий.\n– Биз бу ерга дам олгани келганмизми ё ўқиганими? – дейди сал оғриниб Муаззам Саидова.\n– Дам олиш ҳар хил бўлади: актив (фаол) дам олиш ва пассив (заифона) дам олиш. Бу тоғларда юксакларга чиқишни ўрганиш, малака орттириш, интилиш ва доим ҳаракатда бўлиш – актив дам олиш ҳисобланади. Фақат еб-ичиш, ётиш, мақсадсиз ёки шунчаки атрофни кузатиб юриш – пассив дам олишдир. Чўққиларга чиқишни хоҳламаганлар лагерда ётаверишлари ҳам мумкин. Бу ерда ҳеч ким ҳеч кимни ҳеч нимага мажбур қилмайди, – деди мураббий.\nКейинги кунларда биз сойлардан, тангилардан ўтиш, юксакка кўтарилиш ва пастга тушиш қонун-қоидаларини ўргандик. Бирликнинг, хотиржамликнинг аҳамиятини англадик. Кечалар ойдин эди. Кийимларимизга ўраниб, ташқарига чиқиб ўтирардик. Муаззам рус дугоналари билан келарди. Гурунглашардик. Кўпинча Муаззамга қўшиқ айттирардик. Мен, айниқса, Муқимий ғазали билан айтиладиган “Чаман ялла” ашуласини яхши кўрардим.\nКўнгулни ғунча янглиғ таҳ-батаҳ қон айладинг-кетдинг,\nХалойиқ ичра маъюсу паришон айладинг-кетдинг…\nБу ойдин кечада тоғлар қуршовида тиниқ ҳаволарда ашула шундай янгрардики, узоқ-узоқларда бизни яна кимлардир тинглаётгандей туюларди. Рус қизларимиз бироз ўтиргач, зерикиб, кетиб қолишарди.\nБиз қизларимиз туриб кетганига парво қилмай, “ўз концертимиз”ни давом эттирардик.\nҚизил гулни тагида, чаман-ан ичра,\nБулбул чаҳ-чаҳ куйлайди чаман-ан ичра.\nЮрагим жиғиллайди чаман ичра, боғ ичра-а,\nЁр келганга ўхшайди чаман-ан ичра.\nҚизил гуллар ичида, чаман-ан ичра,\nЁр, сени кўриб қолдим, чаман-ан ичра.\nКўрмасам бўлар экан, чаман ичра, боғ ичра-а,\nИшқингда куйиб қолдим, чаман-ан ичра.\nМуаззамнинг овози шундай товланар, тебранардики, биз унинг эзилаётган қалбига қандай бир юпанч беришни билмасдик. Биз уч оғайни Муаззам опанинг Неъмат Ёқубовда кўнгли борлигини сезар эдик. Ёқубов ўзи ҳам буни озми-кўпми пайқар эди, назаримда, аммо билмаганликка оларди, шекилли. Мен зора озгина бўлса-да, қўшиқ билан хумордан чиқса, деб ўйлардим.\nОйдин тунларнинг бирида дўстларим уйқуга кетганда ёлғиз ўзим ташқарига чиқдим. Ой одамга шу қадар яқин келишини кўрмагандим. Бундан чиройлироқ манзара бормикин оламда? “Китоб ўқиса бўлармикин?” Бу ерга келишдан бир-икки кун олдин магазиндан бир китоб олгандим, бир рус адибасининг “Биринчи муҳаббат” номли китоби… Палаткадан олиб чиқдим. Бемалол ўқиса бўларкан. Бўйи бир қарич келадиган, қалинлиги бир бўғим, бир юз саксон саҳифали китобни ойдинда ўқиб битказдим.\nМураббий ҳар куни альпинистликнинг турли-турли хусусиятларини уқтирар эди:\n– Бу ерда табиат интизомсизликни қабул қилмайди. Дунёда икки касб бор: сапёрлик ва альпинистлик. Сапёр адашса, ўзи портлаб кетади, альпинист адашса, тоғдан йиқилиб ўлади.\n– Тоғ ишқибозлари уч хил бўлади: якка-ёлғиз ишқибозлар, икки-уч, тўрт-беш кишилик ишқибозлар ва бизникидек, олой альпинистлар.\n– Сиз, ўзбекларда бир чиройли мақол бор: “Ҳолва деган билан оғиз чучимас”. Тоғларга ишқибоз бўлган билан чўққиларни эгаллай олмайсиз. Бунинг учун одам чиниққан ва уқувли бўлиши, керакли жиҳозларни фарқлай олиши ва уларни ишлата билиши керак. Керакли тошнинг оғири йўқ, шундайми?\nТоққа чиқиш олдидан ўқув машғулотлари ўн кун давом этди. Шундан икки куни имтиҳонларга сарфланди. Кейин тоққа чиқиш учун амалий тайёргарликлар бошланди.\nҲар биримизга оғир-катта ва пишиқ ботинкалар берилдики, уларнинг тагида тиш эмас, икки сантиметрли найза михлар бор. Биз бу ботинкаларни мойлаб олдик ва оёққа кийиб, юриб кўрдик. Ниҳоят, ҳамма арқон билан бир-бирига боғланиб, елкада оғир рюкзаклар, ледорублар, қўлда альпенштоклар билан бир қатор бўлдик. Ана ундан кейин гоҳ тоғ ёнбағрининг соя, қорли томонларидан, гоҳ офтобли, ери шағал ё тошлоқ сўқмоқларидан, ё умуман ҳеч қандай йўл тушмаган тарафларидан кетдик. Кун яримлаганда ўтириб, арқонларимизни бир-биримиздан узар, тоғ ёнбошининг бир тарафини қизларга, бир тарафини йигитларга деб эълон қилгач, ўтириб, дам олиб, тамадди қилар, сўнгра яна йўлга тушардик. Жилғалар, ирмоқлар, чашмалар ёнида тўхтар, эгилиб, муздай сувларида юз-қўлларимизни чаяр, томоғи оғришидан қўрқмаганлар ичиб, хуморидан чиқар эди.\nМен шу сафар кунларида тоғлар ҳар хил шаклда бўлишини ўргандим: баъзилари бир-бири билан ёнма-ён, билмадим, қаергача чўзилиб борарди. Баъзилари “э” ҳарфининг белбоғига ўхшаган – икки тоғнинг ўртасидан бошланиб, оёғи даранинг аллақаерида пастларда тугайди. Баъзилари патсимон, бошқалари шохсимон, баъзилари тик чўққига ўрлаб кетган…\nЁз чилласи бўлишига қарамай, Олой тизмаларида кечалар жуда совуқ, йўлда шошилинч тикланган палаткалардан ҳеч ким бошини чиқармайди. Аммо кундузлари маршда кетаётганимиз учунми, ё чиндан ҳам ҳаво исиб қоладими, ҳеч ким совқотмайди.\nСлава деган бир ёш мураббийимиз бор. Жуда қизиқчи (мураббийлар бир-бирига боғланган қаторнинг ёнида аҳволни кузатиб боришади), ҳаммани кулдириб, ўзбекча рақсга ҳам тушади, фақат “Най-нум, на-на-нум” дейиш ўрнига, “Онай-на-най-нум”, дейди. Сўкиняптими, ўйинимизни масхара қиляптими, десангиз, йўқ, берилиб рақсга тушади, ҳатто қизларга муқом қилиб ҳам қўяди.\nОдатда, кеч туша бошлаши билан тўхтаб, палаткалар қуришга киришилади. Палаткаларнинг тўртта учида арқонлар бўлади, у арқонлар баландроқ тирговичлар билан кўтарилиб, учи узоққа қоқилган қозиқларга тортиб боғланади. Қарабсизки, бошпана тайёр, кириб дам олаверасиз. Ўрин-қопни тизиллатиб очасиз-у, пинакка кетасиз. Уйқуга тўйиб, тиниқиб, ўрнингиздан турганингизда, қуёш манглайингизни силаб, нурлари билан сизни эркалатади. Ана энди асфальтсиз, сўқмоқсиз, балки, ҳеч қачон инсон зотининг оёғи тегмаган катта тошларни бигизли ботинкаларингиз билан ғижирлата-ғижирлата юқорига ўрлайсиз.\nТегрангизни кузатсангиз, дунёда бундан-да хушманзара ерлар борлигига ишонгингиз келмайди. Қани, мен рассом бўлсам-у, шу манзараларни чиза олсам, деган хаёлга ҳам борасиз. Бир маҳал осмондан бир талай қушлар галаси ерга туша солиб чаҳ-чаҳлай бошлади: бу қушлар бозоримиди, ё қушлар тўйими, билмадим. Балки оддий одатлари, ота-боболари, аждод-аждодларидан қолган удумларидир. Яп-яланг оёқлари ердан кўтарилганда, тирноқлари тошларнинг устида турли чизиқлар шаклини қолдирганини кўрасиз.\nАйтдим-ку, бу ерларда бир кунда тўрт фаслнинг белгиларини кўрасиз деб… Бир ерда қоқиўтларнинг ўз момақаймоқларини кўкка уфураётганини кўрсангиз, бир ерда мойчечаклар ва ё елларда рақс тушаётган чаканда чечакларини кўрасиз. Бирда бўйлари бўйингиздай келадиган ўтлоқлардан ўтсангиз, бирда охири кўринмаган тап-тақир тошлоқ устига тошлоқларни кўриб ажабланасиз.\nЙўқ, ҳеч неки бўлмасин, бу Олой тизмалари бутун гўзалликларнинг энг чўққиси, деган хаёлга келасиз. Бу игнабаргли арчалар билан ясанган ёнбағирлар, ям-яшил бирқут ўтлоқлари денгиздай чайқалаётган довонлар, кўзларни мафтун этаётган чексиз, туганмас жозибалар… Буларнинг олдига тушадиган бир нималар борми оламда?\nҚушлар-чи, қушлар, воҳ бу қушлар! Уларнинг сайроқлари, уларнинг парвозлари, сирғалишлари, гоҳ олға, гоҳ орқага бурилиб, турли акробат ўйинларини кўрсатишлари, бир-бирларини қувишлари, мувозий бир тарзда бир тарафга учишлари, бирдан пастга шўнғишлари – буларнинг ҳаммасини кўриш, кузатиш қандай маза, қандай қувонарли!\nБир куни бизнинг олдимизга лагернинг бошлиғи ҳол сўрагани келди: кўришиш учун узатган кафти Мирзачўлдай келарди, менинг кичкина қўлим унинг қўлида ном-нишонсиз йўқ бўлиб кетди.\n– Аҳволлар қалай? – сўради у.\n– Яхши, жуда яхши, – дедим.\nГавдаси ҳам нақ Алпомишдай. Салмоқлаб, жилмайиб гапирарди. Биздан узоқлашганда ҳавас билан орқасидан қараб қолдик. Альпинизм бўйича спорт устаси, бугина эмас, мамлакатда хизмат кўрсатган спорт устаси экан. Биз ҳам унга ўхшаган соғлом, паҳлавон спорт устаси бўлишни орзу қилдик.\nХуллас, белгиланган кунда мўлжалланган энг юксак чўққини эгалладик. У денгиз сатҳидан 7495 метр баландликда экан. Биз энг аввал альпинистларнинг удумларидан бирини адо этдик. Чўққидаги катта харсанг тагини кавлаб, сопол қувурча топдик. Уни очиб, бу чўққига биздан олдин чиққан одамлар ва жамоаларнинг исм-шарифини ўқиб чиқдик ва уни яна ўз жойига кўмиб қўйдик. Сўнгра ўз исм-шарифларимизни бир қоғозга рўйхат қилиб ёздик, ҳамма мураббийлар ва лагерь бошлиғи имзолашгандан сўнг, ингичка қилиб бир қоғозга ўрадик ва уни бир шишага солдик, шишани сув ўтмайдиган қалин латтага ўраб, бир тугунчак ҳолида тошлар тагидан жой олиб, кўмиб қўйдик. Ана ундан кейин “ура!” айтиб, қучоқлашиб рақсларга тушдик, бир соат хурсандчилик билан ўз-ўзимизни зиёфат қилиб бўлгач, пастга тушишга қулай жойни танладик. Бу қуёш тушмаган тараф бўлиб, икки тоғ оралиғи эди, бу ёқларда қалин қорлар эримай, тоғ ёнбағирларига оқ чойшаб тўшалгандай, қор одамнинг кўзини жимирлатар эди.\nУчов, тўртов, бешов бўлиб, рюкзакларимизни чанадай миниб, пастликка сирғала бошладик. Аммо Собит ака ҳеч ким қилмаганини қилмаса Собит ака бўлмасди-да! У оёғини тепага, бошини жарликка қаратганча рюкзакни бошига ёстиқ қилиб қуйига сирғала кетди. Ёнида инструктор Слава:\n– Ҳозир ўласан, бошинг тошга урилиб ўласан! – деганча катта-катта Геркулес қадамлар билан сакраб-сакраб сирғалиб борарди.\n– Тепада кўрганман, йўлимизда тош йўқ! – деб қичқирарди Собит ака.\nҲамма, шу жумладан, Собит ака ҳам жарликка эсон-омон тушиб, ўрнидан турди.\nЛагердан чўққигача етти кун кўтарилган бўлсак, лагерга икки кунда етиб келдик. Кейин ўйин-кулги, тантаналар бошланди. Кўпчилик қатори биз – тўрт оғайни “Мамлакатнинг биринчи босқич альпинисти” деган нишонча ва унинг ҳужжатини олдик. Табиийки, сафарга чиқмагани учун Муаззам Саидовага бундай мукофот берилмади.\nСафар олдидан эсдалик учун бир суратга тушгандик, бу хурсандчилик кунлари ҳам шундай қилдик. Кечқурун гулханлар ёқиб, узоқ-узоқ гурунглашдик.\n– Уйни жуда соғиндим, – деди Собит ака. – Тўғри, бу ерлар ҳам менинг Ватаним. Қайси тоғнинг отини сўрасанг, қадим туркий… Фахрланаман, ғурурланаман… Фақат уй бошқача нарса-да… Бўлмаса, бор-йўғи кафтдай бир ҳовли… Икки сотих… Гугурт қутисидай уйлар… Шунинг нимасини соғинасан? Билмайман. Синглим Муҳаббат, ўн саккизга кирди, бўйи етиб қолди, ўзини ўзи эплайди, Зоҳидни асраб-авайлаш ҳам қўлидан келади. Фақат сал нозикроқ, касалга мойил… Мен ота ўрнидаман, унга юрагим ачийди… – дея кўзёшларини тез артиб-артиб олди. Кейин Славанинг рақсини такрорлади: “Онай-на-най-нам, онай-на-нам…”\nҚўлларимиз бир-биримизнинг елкамизда, роса сакраб-сакраб ўйнадик…\nЙигирманчи августда Тошкентга келдик. Ўн кундан кейин ўқишлар бошланди.\nЁш домламиз Лазиз Қаюмов менинг кўксимдаги нишончани кўриб:\n– Ўҳ-ҳў, қутлуғ бўлсин, альпинист бўлиб кетибсиз-да! Шу нишончани тақиш учун украинча жужун кўйлакни ҳам тешибсиз… – деди сал аскиянамо кулиб. – Ўқишлар нима бўлади энди?\n– Ўқишлар ҳам шундай бўлади. Альпинистлик ҳам… Келаси йил ёзда “иккинчи босқич”, ундан кейинги йили “учинчи босқич”, кейинги йиллар бир-икки норматив талабларни бажариб, университетни имтиёзли диплом билан битирган йилимиз альпинизмдан спорт устаси ҳам бўламиз.\n– Яхши, яхши, орзуларингиз ушалсин, – деди домламиз.\nАммо биз, тўрт оғайни чучварани хом санаган эканмиз, келаси йил ҳам, ундан кейин ҳам альплагерь йўлланмаларини ололмадик. Альпинистик йўлланмалар маҳаллий аҳоли вакиллари учун чекланган экан. Бу ер Ўзбекистон бўлса, нега энди йўлланмалар биз учун чекланган? Ўша лагерга борган юз кишининг тўқсон нафари ўзбекистонлик бўлиши керак эмасмиди, деб сўрагим келди ўшанда кимдандир. Ким бўлишидан қатъи назар…\n“Шарқ юлдузи” журнали, 2015 йил, 3-сон\nРукнларМиразиз Аъзам (1936)\n← Аввалги Аввалги Харуки Мураками. Шамол қўшиғини тингла (роман)\nКейинги → Кейинги: Варлам Шаламов. Пастернакдан хат (ҳикоя)


ЖИНОЯТЧИЛИККА ҚАРШИ КУРАШ ҳ а м м а н и н г и ш и » Жиззах ҳақиқати газетаси расмий сайти\nЖиззах ҳақиқати газетаси » Жамият » ЖИНОЯТЧИЛИККА ҚАРШИ КУРАШ ҳ а м м а н и н г и ш и\nВилоят ички ишлар бошқармасида тизим ислоҳотлари ҳамда амалдаги ҳуқуқий ҳужжатлар ижросидан оммани хабардор этишга қаратилган матбуот анжумани уюштирилди. Республика ва вилоятдаги оммавий ахборот воситалари, ахборот хизматлари вакиллари, блогерлар иштирокида ташкил этилган тадбирни вилоят ИИБ матбуот хизмати раҳбари Абулқосим Аҳмедов кириш сўзи билан очди. Тадбирда вилоят ички ишлар бошқармаси бошлиғининг ўринбосарлари — полковник Олимжон Абдуллаев, Шуҳрат Қўчқоралиев, подполковник Мансур Сатторов ва бир қатор соҳавий хизматлар раҳбарлари чиқиш қилдилар.\nПолковник Олимжон Абдуллаев ўз нутқида амалга оширилган ишлар ва келгуси вазифаларга тўхталди. Жумладан, у соҳада кечаётган ислоҳотлар, ҳуқуқбузарлик ва жиноятларнинг барвақт олдини олиш, унга қарши кураш борасида эришилган натижалар ҳақида гапирди.Тизимда замонавий ахбороткоммуникация технологияларини қўллаш масаласига алоҳида эътибор қаратилмоқда. Чунончи, "Хавфсиз шаҳар", "Хавфсиз ҳудуд", "Хавфсиз хонадон", "Йўл ҳаракати хавфсизлигини таъминлаш" дастурлари асосида жами 13222 та кузатув камералари ўрнатилган. Шулардан 497 таси шаҳар ва туманларнинг асосий кўчалари ва гавжум жойларни қамраб олади. Мазкур кузатув қурилмалари ички ишлар органларидаги 18 та ситуацион марказлар назоратида. Йўлларда ҳаракат хавфсизлигини таъминлаш мақсадида 21 та фото ва видеоқайдлагичлардан фойдаланилаётир.\nЖиноятчиликни жиловлаш ва замонавий технологиялардан фойдаланиш ҳисобига ўтган йили жиноят қидирув йўналишидаги жиноятларни 6 фоизга камайтиришга эришилган. Хусусан, қотиллик, талончилик, оғир тан жароҳати етказиш, ўғрилик, фирибгарлик ва ўлим билан боғлиқ йўлулов ҳодисалари 2018 йилга нисбатан камайган.\n2018 йилга нисбатан ҳисобот даврида ёшларнинг жиноятлардаги иштироки 23 фоизга, вояга етмаганларники 37,5 фоизга, ишламайдиганларники 14,4 фоизга, спиртли ичимлик таъсирида бўлганларники 4,3 фоизга камайган. Профилактик тадбирлар натижасида 88 та маҳаллада жиноят қайд этилмади. Бу даврда 128 нафар қидирувдаги шахс ушланди.\nҚайта жиноятлар содир этилишининг олдини олиш мақсадида ички ишлар органлари пробация хизмати назорати остида бўлган 3798 нафар шахсларнинг барчаси ишга жойлаштирилди. Улардан 34 нафарига биометрик паспорт, 3 нафарига турар жой, 28 нафарига имтиёзли кредит, 42 нафарига моддий ёрдам ажратилишида, 70 нафарига соғлигини тиклашда кўмак кўрсатилган. Минг нафардан зиёд фуқароларнинг эса бошқа турдаги масалалари ҳал қилинди.\nИчки ишлар органлари ходимлари Президентимизнинг 2019 йил 8 январдаги "Ҳудудларни комплекс ижтимоийиқтисодий ривожлантириш бўйича секторлар фаолиятини янада такомиллаштиришга доир қўшимча чоратадбирлар тўғрисида"ги қарорининг ижросини таъминлашда ҳам фаоллик кўрсатмоқдалар. Ўтган йили 3сектор масъуллари томонидан 54 мингдан ортиқ хонадонларда аҳоли муаммолари ўрганилди. Бу жараёнда шаҳар, туман, вилоят ва республика миқёсидаги 37 минг 592 та муаммо аниқланиб, уларнинг ҳал қилиш чоралари кўрилган.\n3 сектор масъуллари 900 га яқин сайёр қабуллар ўтказишган. Мазкур учрашувлар давомида 415 та масалага жойида ечим топилган. Мурожаатлар асосида 32 километр сув қувури тортиш, 25 та сув насосини таъмирлаш, 3 та кўприк барпо этиш ишлари амалга оширилган. 326 та мурожаат юзасидан ҳуқуқий тушунчалар берилган. Яна 858 та мурожаатда кўтарилган муаммоларни ҳал этишга тегишли идоралар жалб қилинган.\n2020 йилда ҳам ҳуқуқбузарликлар ва жиноятларнинг олдини олиш, содир этилган жиноятларни фош қилиш, секторлар кесимида аҳоли муаммоларини ҳал этиш ишлари соҳа вакиллари томонидан янада кенгроқ кўламда давом эттирилиши маълум қилинди.\nТадбирда оммавий ахборот воситалари ходимлари ўзларини қизиқтирган саволларга жавоблар олишди. Хусусан, "Хавфсиз шаҳар", "Хавфсиз ҳудуд", "Хавфсиз хонадон" йўналишида олиб борилаётган ишлар, ҳуқуқбузарлик ва жиноятларнинг барвақт олдини олишда давлат ва жамоат ташкилотлари, аҳолининг фаоллигини ошириш, аёллар жиноятчилиги, жамоат жойларида содир этилаётган маъмурий қонунбузарликлар, ис газидан заҳарланишнинг олдини олиш, алкоголли ва психотроп моддаларнинг ноқонуний савдосига барҳам бериш, ички ишлар органлари ва оммавий ахборот воситалари ўртасидаги ҳамкорликни кучайтириш, соҳада хизмат интизоми ва қонунийликни мустаҳкамлаш каби масалалар журналистлар эътиборида бўлди.\nВилоят оммавий ахборот коммуникациялар бошқармаси бошлиғи Улуғбек Адилов, "Жиззах ҳақиқати"—"Джизакская правда" газеталари бош муҳаррири Баҳодир Назаров, "Жиззах овози" газетаси бош муҳаррири в.б. Асад Мустафоев бугунги кунда ички ишлар органлари билан ҳамкорликни янада кучайтириш, аҳолининг ҳуқуқий маданиятини юксалтириш, ҳуқуқбузарликларнинг олдини олишда тарғиботташвиқот ишларини самарали ташкил этиш ҳақида ўз фикрмулоҳазаларини билдирдилар.


Неманя Видич: Агуэро ҳимоячи бўлиб туғилган деб ўйлайман, чунки...\n9 сентябрь, 2019, 18:51 287\nТеглар:Серхио Агуэро | Манчестер Сити\nУ тўп қаерга тушишини яхши билади.\n“Манчестер Юнайтед” клуби собиқ ҳимоячиси Неманя Видич “Манчестер Сити” ҳужумчиси Серхио Агуэро борасидаги фикрларини билдириб ўтди.\n“Агуэро майдонда ўзини худди футболга қизиқмайдигандек таассурот қолдиради. У дастлаб 10 метрча югурмаётгандай туюлади, аммо шундан сўнг бирдан қўзғалади.\nИшончим комилки, Агуэро ҳимоячи бўлиб туғилган. У тўп қаерга тушишини билади ва қаерга ҳужум қилиш кераклигини сезади. У енгил гавдаси ёрдамида жарима майдончаси ичида осонгина йўналишини ўзгартириши мумкин. Бу эса унга айниқса гавдали ҳисобланган инглиз ҳимоячиларига қарши ўйнашда қўл келади.\nМен Агуэрога қарши Дэвид Мойес қўл остида ўйнаганман ва ўшанда МЮ 4:1 ҳисобида “Сити”га имкониятни бой бериб қўйган. Бу менинг “Юнайтед”даги фаолиятимдаги энг ёмон ўйин бўлган”, - дейди сербиялик собиқ футболчи The Athletic нашрига берган интервьюсида.\nАгуэро АПЛда мавсумнинг ҳал қилувчи ўйини қайси бўлганини айтди\nСильва ва Агуэро жуфтлиги АПЛ тарихига кирди\nАгуэро Компанининг зарба йўллашига қаршилик қилган


МИБ: «Исталган бюромизга кирсангиз, Навоийнинг ҳикматли жумлаларига дуч келасиз»\n15:25 / 19.06.2019 6143\nМИБ тизимидаги ходимларнинг малакасини ошириш бўйича берилган саволга жавоб бериб ўтилди.\n«Туман ёки бошқа бўлим раҳбарлари белгиланган аттестациядан ўтаётган вақтда биринчи бўлиб берадиган саволимиз «Сиз қайси бадиий китобни ўқигансиз?» мазмунида бўлади.\nАгар ходим маълум вақт ичида бирорта бадиий китоб ўқимаса, берилган саволларга жавоб бера олмаса, у имтиҳондан ўтказилмайди. Бошқатдан тайёрланишига тўғри келади.\nУндан ташқари, ватанпарварлик руҳида ёзилган халқ оғзаки ижоди намуналаридан саволлар берамиз. Ватани учун жон фидо қилган ҳақиқий ватанпарвар бўлган жадидчилар ҳаётини ўрганишга мажбур қиламиз. Бизга ватанпарвар ходимлар керак. Улардан ватанпарварлик руҳида ишлашни талаб қиламиз.\nЎзбекистоннинг исталган чеккасида жойлашган МИБга кирсангиз ҳазрат Алишер Навоийнинг қуйидаги жумласига дуч келасиз:\nОнча борким Каъба вайрон бўлса обод айлагай.\nНима учун бу ҳикматни биз ўша ерга ёзиб қўймоқдамиз. Ходимларимиз доимий равишда халқ билан ишлайди. Бизга доим қийналган ва ёрдамга муҳтож инсонлар келади. Уларнинг дардини эшитиб ёрдам қилсак, шунчалик катта савобга эга чиқамиз, - дея МИБ директори ўринбосари Содиқжон Бердиалиевнинг сўзларини келтирмоқда Kun.uz мухбири.


Алишер Усмонов фонди Тошкентнинг Эски шаҳарида арт-резиденциялар яратади – Kommers.uz\nМиллиардерлар\t11:50 | 10.2.22\nАлишер Усмонов фонди Тошкентнинг Эски шаҳарида арт-резиденциялар яратади\nИжодий масканни ташкил этиш бўйича пойтахтнинг Олмазор туманида жойлашган иккита объект танлаб олинди.\nФото: «Маткаримбой» мадрасаси\nМиллиардер Алишер Усмоновнинг «Санъат, илм ва спорт» хайрия фонди Тошкентнинг тарихий Эски шаҳар ҳудудида арт-резиденциялар яратади. Бу ҳақда Маданият ва санъатни ривожлантириш жамғармаси хабар бермоқда.\nҚайд этилишича, Маданият ва санъатни ривожлантириш жамғармаси Эски шаҳар ҳудудида арт-резиденциялар яратиш ташаббусини илгари сурмоқда.\nФото: Собиқ боғча биноси\nЛойиҳа дизайн-консепсияси жаҳон талабларини инобатга олган ҳолда Марокашдаги Studio KO меъморчилик бюроси билан ҳамкорликда ишлаб чиқилади. Ушбу лойиҳа Алишер Усмоновнинг «Санъат, илм ва спорт» ҳайрия жамғармаси кўмагида амалга оширилади.\nМаълум қилинишича, Ўзбекистон ва чет элликлар ичун ижодий масканни ташкил этиш бўйича пойтахтнинг Олмазор туманида жойлашган иккита объект танлаб олинган.\nБиринчи обект Намуна маҳалласида жойлашган, анъанавий меъморий кўриниши сақлаб қолинган ҳамда қайта таъмирланган «Маткаримбой» мадрасаси бўлиб, ушбу манзил ижодий майдон яратиш учун хизмат қилади. Иккинчи обект эса эски болалар боғчаси — «Ҳаст Имом» маҳалласида жойлашган.


56 ёшли аёлнинг бойлиги 27,5 миллиард долларга баҳоланмоқда, аммо у ўз активларини уч нафар меросхўрига қолдирмоқчи эмас\nApple асосчисининг беваси, 56 ёшли Лорен Пауэлл Жобс ўз фарзандларига эрининг ўлимидан кейин қолган кўп миллиард долларлик меросни қолдирмоқчи эмас. У бу ҳақда The New York Times’га берган интервьюсида айтиб ўтди.\nАёлнинг сўзларига кўра, у ижтимоий тенгсизликни адолатсизлик деб билади ва бир томонда миллионлаб бошқа одамларнинг биргаликдаги пули билан тенг бўлган улкан маблағнинг мавжуд бўлишига кескин қарши чиқади. Шу билан бирга, Лорен Пауэллнинг бойлиги тахминан 27,5 миллиард долларга баҳоланмоқда.\n- Мен бойликни авлоддан-авлодга қараб кўпайтириб боришни хоҳламайман ва буни фарзандларим яхши билади, - дея маълум қилди у. - Агар мен узоқ умр кўрсам, ҳаммаси ўзимнинг давримда тугайди.\nApple асосчисининг беваси «Стивнинг ўзи» буни хоҳлаганини ҳам қўшимча қилиб ўтди.\nЭслатиб ўтамиз, Лорен ва Стивнинг уч фарзанди бор: 1991 йилда - унинг ягона ўғли Рид Жобс, 1995 йилда қизи Эрин ва 1998 йилда қизи Ив туғилган. Бироқ, ахборот технологиялари соҳасида афсонавий империяни яратган шахс учун бу иккинчи оила ҳисобланади. 1978 йилда Стив Джобснинг биринчи хотини қиз фарзанд - Лиза Бреннан-Жобсни дунёга келтирган.\n#Лорен Пауэлл Жобс


БРИТАНИЯ КЕНГАШИ ЎЗБЕКИСТОНГА ШЕКСПИРНИНГ “ГЛОБУС”ИНИ ОЛИБ КЕЛАДИ » Dildosh.uz - Sizga qalbdan yaqinmiz\nЎзбекистонда йўлни кесиб ўтаётган пиёдаларнинг\nЎзбекистонда 2016 йил 1 мартдан бошлаб Йўл ?аракати ?оидалари (Й??)нинг янги та?рири кучга киради, дея хабар бермо?да...\nБРИТАНИЯ КЕНГАШИ ЎЗБЕКИСТОНГА ШЕКСПИРНИНГ “ГЛОБУС”ИНИ ОЛИБ КЕЛАДИ\nОпубликовано : 29-05-2015, 12:10 | Категория: Культура\n2015 йилнинг ноябрида Уильям Шескпир номи билан бо?ли? маш?ур “Глобус” (The Globe) театри Тошкентга гастроль сафари билан ташриф буюради. Бу ?а?да Британия Кенгашининг Ўзбекистондаги директори Марк Кросси РИА Новости агентлиги хабар ?илди.\nАйтилишича, театр Ўзбекистон Миллий драма театри са?насида “?амлет” спектаклини намойиш этади. Шунингдек, гастроль доирасида Буюк Британия мутахатассислари иштирокида турли семинарлар ва маърузалар ўтказилиши кутилмо?да.\n“Шекспир ?ар доим ?изи?иш уй?отади. Беш йил му?аддам “Ил?ом” театри “?амлет”нинг замонавий тал?инини намойиш этган эди. Эндиликда ўзбекистонлик томошабинлар спектаклни британиялик актёрлар ижросида томоша ?илишади”, – деди Кросси мухбир билан муло?от чо?ида.\n“Ўзбеккино” Самар?андда миллий кинофестиваль ўтказади\n17-19 март кунлари “Ўзбеккино” Миллий агентлиги...\nЎЗБЕКИСТОН ХАЛ? АРТИСТИ ЎЛМАС АЛИХЎЖАЕВ ЙЎЛ-ТРАНСПОРТ ?ОДИСАСИГА УЧРАДИ\n9 сентябр куни Тошкент ша?ар Онкология диспансери я?инида...\nПРИЯНКА ЧОПРА: “ЖЕННИФЕР ЛОПЕЗГА ?АВАС ?ИЛАМАН”\nЁшлигидан кўп нарсаларга ?изи?увчан, ме?рибон ва а?лли ?из...\nЎзбекистон китоб дўконларида энг кўп сотилаётган китоблар рейтинги\nKun.uz'нинг ёзишича, «Янги аср авлоди»...


Дания ўзига хос чекловлар билан карантинни кучайтирди | Qalampir.uz\nДания ўзига хос чекловлар билан карантинни кучайтирди\nОлам\t24 Октябрь 2020 10:16 2571\nДания ҳукумати коронавирус инфекцияси тарқалишининг олдини олиш учун 10 кишигача бўлган гуруҳларда учрашувлар чекловини кучайтиришга қарор қилди. Шунингдек, 22:00 дан кейин спиртли ичимликлар сотилишини тақиқлади. Бу ҳақда The Guardian нашри ёзмоқда.\nМамлакат фуқаролари, шунингдек, барча ёпиқ жамоат жойларида, масалан, супермаркетларда ниқоб тақишлари мажбурий этиб белгиланди.\nУчрашувлар иштирокчилари сонидаги чеклов камида тўрт ҳафта давомида амал қилади ва соат 22:00 дан кейин алкоголь маҳсулотларини сотиш тақиқланиши ва ниқоб тақиш талаби 2 январгача давом этади.\n"Биз касалхонага ётқизилишлар сонининг зудлик билан ва кескин кўпайишига тайёр бўлишимиз керак", деди Дания соғлиқни сақлаш вазири Магнус Хойнике мамлакат кунлик 859 та коронавирус инфекциясининг тасдиқланган ҳолатларини қайд этар экан.\nХойнике, шунингдек, Дания 5,8 миллион аҳолиси учун COVID-19 вакциналарини етарли миқдорда сотиб олишини таъкидлади. Унинг маълум қилишича, бу борада Johnson & Johnson Denmark компанияси билан шартнома имзоланган.\nМаълумот ўрнида, Данияда 38,6 минг аҳолида коронавирус инфекцияси аниқланди. Касаллик оқибатида 697 нафар бемор вафот этган бўлса, 31,2 минг киши тўлиқ соғайди.\n22 Февраль 19:00 53752\n22 Февраль 11:14 28630\n22 Февраль 17:13 24581\n22 Февраль 11:49 20606\n23 Февраль 13:22 18596


Спорт 13:30 / 08.09.2019 14450\nЙил бошида кучли теннисчиларнинг 150 кишилик рўйхатига ҳам кирмаган канадалик теннисчи 6:3, 7:5 ҳисобларида ғалаба қозониб, ўз фаолиятида илк марта «Катта дубулға» туркумидаги турнир ғолиби бўлди. Эътиборли жиҳати, ушбу ёш теннисчи ўз фаолиятида илк марта шундай даражадаги турнирни асосий сеткада бошлаганди. У ўз фаолиятида асосий сеткада атиги 4та ўйин ўтказиб, титул соҳиби бўлган тарихдаги иккинчи теннисчи бўлди. Бунгача бундай натижа «Ролан Гаррос»-1990 турнирида Моника Селеш томонидан қайд этилганди.\nБугун, 8 сентябрь куни Америка очиқ чемпионатининг эркаклар ўртасидаги мусобақалари финали бўлиб ўтади. Унда россиялик Даниил Медведев испаниялик Рафаэль Надалга қарши кортга чиқади.\n2019 йил, 26 август – 8 сентябрь\nСоврин жамғармаси – 57 000 000 доллар\nОчиқ кортлар, ҳард\nБьянка Андрееску (Канада) – Серена Уильямс (АҚШ)


Қироат илмининг босқичлари ва аҳамияти – oliymahad.uz\nТарихга назар солсак, Аллоҳ таоло барча даврларда Ўз каломи Қуръони Каримнинг муҳофазаси учун керак бўлган ҳамма шарт-шароитларни Ўзининг илоҳий тадбири билан тўлиқ таъминлаб келган. Роббимиз инсониятнинг бахт-саодати гарови бўлган бу мўъжиз каломни Ўз муҳофазасида сақлашни ваъда қилган эди, асрлар оша турли омиллар воситасида мазкур ваъданинг юзага чиқишини таъминлаб келмоқда.\nАллоҳ таоло айтади: «Куфр келтирганлар: «Унга Қуръон бир йўла нозил қилинса эди», дедилар. Биз сенинг қалбингни у билан саботли қилиш учун шундай қилдик ва уни тартил билан тиловат қилдик».\nВаҳий фариштаси Жаброил алайҳиссалом оятларни олиб тушиш билан бирга, уларнинг тартибини ҳам илоҳий топшириқ асосида ўргатиб кетар эди. Набий соллаллоҳу алайҳи васаллам ваҳий нозил бўлиб битиши билан ёзишни биладиган саҳобаларни чақириб, уларга янги тушган оятларни ёздириб қўяр ва уларнинг қайси сурага, қайси оятдан кейин қўйилишини ҳам айтиб берар эдилар.\nШундай қилиб, сура ва оятларнинг тартиби ҳам ёдлаб, ёзиб борилар эди. Барча саҳобалар уларни баҳоли қудрат ўзлаштириб борар эдилар.\nРасулуллоҳ соллаллоҳу алайҳи васаллам доимо мусулмонларни Қуръонни ўрганишга, уни ўргатишга тарғиб қилдилар, қизиқтирдилар ва амр қилдилар. Бу маънода келган ҳадислар жуда ҳам кўп.\nМасалан: «Сизларнинг энг яхшиларингиз Қуръонни ўрганиб, уни ўргатганларингиздир», «Қуръонга моҳир киши улуғ, мукаррам фаришталар билан биргадир. Қуръон ўқиганда қийналадиган кишига иккита ажр бордир», «Қуръонни ўрганинглар ва ўргатинглар, чунки у Қиёмат куни ўз эгасига шафоатчи бўлиб келади», «Ким Қуръон ўқиса ва ундагиларга амал қилса, Қиёмат куни унинг ота-онасига тож кийгизилади. Унинг зиёси сизларнинг дунёнгиздаги қуёшнинг зиёсидан яхшироқ, гўзалроқдир».\nУшбу таълим-тарбия, тарғибу буйруқлар натижасида аста-секин саҳобалар ичидан Қуръони Каримни ёдлашга, уни ўз ўрнига қўйиб тиловат қилишга лаёқатли бўлган, шунга бел боғлаган кишилар ажралиб чиқдилар. Расулуллоҳ соллаллоҳу алайҳи васаллам уларга бу борада алоҳида эътибор бериб, улар билан махсус шуғулландилар. Ўз навбатида мазкур саҳобалар ҳам ҳар бир оятни, ҳар бир калимани буюк эҳтимом билан ўрганиб, ўзлаштириб борар эдилар.\nУларнинг айримлари Қуръони Каримни барча жиҳатлари билан тўлиқ ёд олиб боришга ҳам улгурган эдилар. Бунга, жумладан, Зайд ибн Собит, Убай ибн Каъб, Усмон, Али, Абу Дардо розияллоҳу анҳумни мисол қилиб келтиришимиз мумкин.\nРасулуллоҳ соллаллоҳу алайҳи васаллам вафот этганларидан кейин саҳобалар Қуръони Каримни ўзларидан кейинги авлод – тобеинларга Набий соллаллоҳу алайҳи васалламдан ўзлари қандай ўрганган бўлсалар, худди шу тарзда, бекаму-кўст, сўзма-сўз ўргатдилар. Тобеинлар ичидан бу соҳага астойдил киришиб бел боғлаганлари бир нечта саҳобадан Қуръон ўқишни ўрганиб, ўзлаштирдилар.\nНатижада, улар қироат илми мутахассислари ўлароқ майдонга чиқдилар. Улар ўзлари ўрганган илмларни табаъа тобеинларга ўргатдилар. Қуръони Карим шу зайлда авлоддан авлодга ҳеч бир ўзгаришсиз етиб келмоқда.\nАллоҳ таоло барча замонларда Қуръони Каримнинг муҳофазаси учун бандалари ичидан Ўзи истаган кишиларни танлаб олиб, уларнинг қалбига Қуръон муҳаббатини, Қуръон ишқини солиб, тилларини унга бурро қилиб қўйди ва дилларига Қуръон ўқитиш шавқини бахш этди.\nАллоҳга ҳамдлар бўлсинки, бундай буюк инсонлар Ислом уммати ичида ҳеч қачон узилиб қолмади. Натижада, дунёда мисли кўрилмаган ажойиб бир занжир, муборак бир силсила вужудга келди. Ушбу муборак силсиланинг ҳар бир ҳалқаси ўзгача бир олам бўлди.\nТИИ Махсус сиртқи 3-курс талабаси\n Абдулазиз Мансур. Қуръони карим маънолар таржима ва тафсири –Тошкент: Тошкент Ислом Университети, 2009. «Фурқон» сураси, 32-оят.\n Абу Исо Муҳаммад ибн Исо ал-Термизий. Ал-Жомеъ ас-саҳиҳ. -Байрут: Дор ал-ғарб ал-исламий, 1996.\n Абул Ҳусайн Муслим ибн Ҳажжож ан-Найсабурий. Саҳиҳ ал-Муслим. -Байрут:Дор ал-фикр, 2003.\n Абу Довуд Сулаймон ибн Ашъас ас-Сижистоний. Сунану Абу Довуд. Байрут:Дор ал-фикр, 2005\n Абу Бакр Аҳмад ибн ал-Ҳусайн ал-Байҳақий. Шаъб ал-ийман. -Байрут:Дор ал-кутуб ал-илмийя, 2000\n Муҳаммад аз-Заҳабий. Тазкира ал-ҳуффаз. – Байрут: Дор ал-кутуб ал-илмия, 2007.\n2300610cookie-checkҚироат илмининг босқичлари ва аҳамиятиno\nОлдингиТафсир илмининг фазилатиКейингиБухоролик алломаларни нақадар таниймиз?


Чин кўнгилдан пушаймонлар афв этилди » "Табиат ва хаёт" газетаси тахририяти расмий веб-сайти\nЧин кўнгилдан пушаймонлар афв этилди\nКўпинча фуқароларимиз амнистия билан афв этиш иккаласини ҳам бир нарса деб тушунишади. Бир қараганда иккаласининг ҳам мақсади бир хил яъни меҳр-шафқат ва инсонпарварлик тамойилларига асосланиб жиноят содир этган шахсни кечириш ва уни жазодан бутунлай ёки қисман озод қилишга қаратилгандир.\nАмалдаги қонунларимизда таъкидланишича, афв - бу муайян шахслар учун, унинг шахсини тавсифловчи маълумотларни инобатга олиб жазодан озод қилиш ҳисобланади. Амнистия бўлса аниқ шахсларга эмас, балки умумий тоифаларга эълон қилинадиган норматив актдир. 2008 йилдан буён юртимизда амнистия актини қўллашга оид якуний қарорни судлар чиқариши белгилаб қўйилган бўлса, афвни қўллаш масаласини эса Ўзбекистон Республикаси Президенти ҳузуридаги афв этиш масалалари бўйича махсус комиссия ҳал қилиш тартиби жорий этилган.\nАфвни қўллаш учун одатда жиноят содир этган шахсларнинг илтимосномаси асос бўлса, амнистия актини қўллашда эса бундай илтимоснома талаб қилинмайди. Амнистия акти эълон қилинганда неча киши тушиши аниқ бўлмайди, афв этилгани ҳақида ҳужжатда эса у кимларга қўлланилаётгани номма-ном ёзилади.\nМуҳтарам Президентимиз томонидан 2017 йилдан буён юртимизда маҳбусларни афв этиш қўлланилиб келинмоқда.\nКуни кеча ОАВларида Президентимиз Рамазон ҳайити муносабати билан «Жазо муддатини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида»ги Фармонни имзоладилар.\nМазкур Фармонга кўра, Ўзбекистон Республикаси Конституциясининг 93-моддаси 23-бандига асосан, содир этган жинояти учун жазони ижро этиш муассасаларида жазо ўтаётган ҳамда қилмишига чин кўнгилдан пушаймон бўлган ва тузалиш йўлига қатъий ўтган 258 маҳбуслар афв этилди.\nИнсонпарварлик тамойилларига мос равишда юртимизда инсон энг олий қадрият эканини ўзида ифода этган бу тарихий Фармон бўйича 16 нафар шахслар асосий жазодан муддатидан олдин озод этилса, 101 нафари жазони ўташдан муддатидан илгари шартли озод қилиниши ва 24 нафари эса озодликдан маҳрум этиш жазоси енгилроқ жазо билан алмаштирилиши кўзда тутилган. Шу билан бир қаторда 117 нафар шахсга тайинланган озодликдан маҳрум этиш жазосининг муддатлари қисқартирилди.\nФармон ижросини таъминлаш юзасидан афв этилган шахсларни оиласи ва яқинлари бағрига қайтариш, ижтимоий ҳаётга мослашиб, фойдали меҳнат билан шуғулланиши, соғлом турмуш тарзини йўлга қўйиб, жамиятда муносиб ўрин топиши учун кўмак бериш бўйича масъул вазирлик ва идораларга тегишли топшириқлар берилишини ўзи ҳам афв этилаётган шахсларнинг қамоқдан чиққандан кейинги ҳаёти, яшаши, фойдали меҳнат билан шуғулланиши доимий эътиборда бўлишидан дарак беради.\nХалқ депутатлари Навоий вилоят Кенгашининг депутати сифатида мазкур Фармоннинг ҳаётбахш эканлиги, қанча-қанча оилаларга қувонч кирганини ҳис этаман. Бу Фармон ортида 258 нафар шахснинг ҳаёти, оиласи , қувончи ва бахти турибди. Мана шу хонадонларда муқаддас байрамларимиздан бири бўлган Рамазон Ҳайити ва уларнинг яқинларини озод этишили қўшалоқ байрам сифатида нишонланади. Албатта бу афв этилган фуқароларимиз яна жонажон оилалари ва яқинлари, севимли иш жойларига қайтиб жамиятимизнинг ҳар томонлама гуллаб яшнаши учун ўзларининг ҳалол меҳнатлари билан ҳисса қўшадилар.\nМуҳтарам Президентимиз бутун дунёнинг 5 миллиондан ортиқ аҳолисини ўзига дучор қилган коронавирус пандемияси шароитида халқимизни қўллаб-қувватлаш, руҳини кўтариш бўйича бир неча марта мурожаатлар қилиб, бир нечта муҳим қарорларни имзоладилар. Ҳар бир қарор ва ҳужжат ортида кўплаб инсонлар тақдири турганлиги ва уларга бир оз бўлсада мадад бўлиш масалалари ётади.\nБиз депутатлар юқорида қайд этилган афв тўғрисида Фармоннинг мазмун-моҳияти ва аҳамиятини ўзимиз депутатликка сайланган ҳудудларда яшовчи сайловчиларимизга етказишимиз шарт ва зарур.\nХалқ депутатлари Навоий вилоят Кенгаши депутати,\nИжтимоий маданий соҳани ривожлантириш, оила хотин-қизлар ва\nёшлар масалалари бўйича доимий комиссия аъзоси\nСўранг, жавоб берамиз.\nТАРАҚҚИЁТНИНГ ЯНГИ САҲИФАСИ\nАМНИСТИЯ - БАҒРИКЕНГЛИК ИФОДАСИ\nОзодлик энг қимматли неъмат, унинг қадрига етинг!\nОдам савдосининг жирканч бозорида\nУРУШ ВА ТИНЧЛИК... СУВРАТИ\nОловсиз “куйган” одамлар\nЭнди тилимизни тишлаб ўтирмаймиз!..


Инсон ҳуқуқлари билан боғлиқ қонун лойиҳалари муҳокама қилинди\nҲеч ким бирон идоранинг эшигини бесабаб тақиллатмайди. Арзимас масала билан мансабдор шахснинг қабулига келишга истиҳола қиламиз. Менталитетимиз шундай. Модомики, фуқаро давлат идорасига, мансабдор шахсга мурожаат қилиб келаётган ёки аризами, шикоятми ёзаётган экан, унинг сабаби, асоси бор.\nЎзХДП фракцияси йиғилишида Ўзбекистон Республикаси Олий Мажлисининг Инсон ҳуқуқлари бўйича вакили (омбудсман) Сайёра Рашидова 2013 йилдаги фаолияти тўғрисида ҳисобот бераётганда шу масалага алоҳида эътибор қаратди.\n«Олий Мажлиснинг Инсон ҳуқуқлари бўйича вакили (омбудсман) тўғрисида»ги Қонунга кўра, Ўзбекистон Республикаси Олий Мажлисининг инсон ҳуқуқлари бўйича вакили (омбудсман) мансабдор шахс бўлиб, унга давлат органлари, корхоналар, муассасалар, ташкилотлар ва мансабдор шахслар томонидан инсон ҳуқуқлари ҳамда эркинликлари тўғрисидаги қонун ҳужжатларига риоя этилиши устидан парламент назоратини таъминлаш ваколатлари берилган. Шунингдек, Вакил (омбудсман) Ўзбекистон Республикасининг инсон ҳуқуқлари тўғрисидаги қонун ҳужжатларини такомиллаштириш ва уларни халқаро ҳуқуқ нормаларига мувофиқлаштиришга хизмат қилади.\n2013 йилда Омбудсманга фуқаролардан 11733 та мурожаат келиб тушган. Мурожаатларнинг 4230 таси (54,8 фоизи) фуқароларнинг шахсий ҳуқуқлари, 2343 таси (30 фоизи) ижтимоий-иқтисодий ҳуқуқлар билан, қолган мурожаатлар эса сиёсий, экология ҳуқуқлари ва бошқа масалалар билан боғлиқ бўлган.\nҲисоботда келтирилишича, мурожаатлар сони ўтган йилга нисбатан ошган. Хусусан, фуқароларнинг одил судловга бўлган ҳуқуқига доир мурожаатлар сезиларли даражада кўпайган. Бу масала бўйича тушган 113 та мурожаатдаги факт ва далиллар асосли деб топилиб, фуқароларнинг бузилган ҳуқуқлари ҳамда қонуний манфаатларини тиклаш чора-тадбирлари кўрилган.\nОмбудсман томонидан назоратга олинган мурожаатларнинг ижобий ҳал этилиш кўрсаткичи ўтган йиллардагига қараганда яхшиланган.\nФуқароларнинг мурожаат қилиш ҳуқуқи қай даражада амалга оширилаётганини ўрганиш мақсадида республикамизнинг барча маъмурий ҳудудларида «Фуқароларнинг мурожаатлари тўғрисида»ги Қонун ижроси бўйича мониторинг ўтказилган.\nС.Рашидова мазкур мониторинг натижалари асосида чиқарилган хулосалар ҳақида ҳам алоҳида тўхталиб ўтди. Маълум бўлишича, айрим ҳолларда мурожаат қилувчи фуқароларнинг тегишли қонунлардан хабардорлиги етарли эмаслиги ортиқча ва такрорий мурожаатлар кўпайишига олиб келмоқда.\nБаъзи раҳбарлар, мансабдор шахсларнинг қонун талабларига бепарволик билан муносабатда бўлиши, инсон ҳуқуқлари асосларини яхши билмаслиги фуқаролар ҳуқуқлари бузилишининг жиддий сабабларидан бири бўлиб қолмоқда.\nҲисобот йилида қонунчиликка мувофиқ Омбудсман томонидан 15 та қонун лойиҳасининг ҳуқуқий экспертизаси амалга оширилган.\n— Фуқаролар мурожаатлари орқали жамоатчиликнинг фикри ва кайфияти, давлат ҳокимияти органлари фаолияти билан боғлиқ турли масалалар аниқланади. Айрим мурожаатларда кўтарилган масалалар қонунчиликни такомиллаштириш бўйича таклифларни шакллантиришга, давлат идоралари, мансабдор шахслар фаолиятидаги камчиликларни аниқлаб, баҳо беришга асос бўлади.\nБир сўз билан айтганда, мурожаат қилиш ҳуқуқи тўсиқсиз амалга оширилиши фуқаролар ва давлат органлари ўртасидаги муносабатни демократлаштиришда муҳим аҳамият касб этади. Омбудсман томонидан олиб борилган тизимли мониторинг натижалари ва хулосалари давлат органларининг фуқаролар мурожаатлари билан ишлашга доир фаолиятини такомиллаштириш, инсон ҳуқуқларига ҳурмат маданиятини шакллантиришда зарур манба вазифасини ўтайди.\nПартиямиз Сайловолди дастурида фуқароларнинг сиёсий-ҳуқуқий фаол бўлиши, ислоҳотларнинг самарадорлигини оширишда бевосита иштирок этиши, шунингдек, ижро ҳокимияти, мансабдор шахсларнинг масъулиятини ошириш масалаларига алоҳида эътибор қаратилган.\nФракциямиз мурожаатларнинг ўз вақтида ва самарали кўриб чиқилиши аҳоли, электоратимиз вакилларини ўйлантираётган турли ижтимоий масалалар жойларнинг ўзида ечим топишида долзарб аҳамиятга эга, деб ҳисоблайди. Шунинг учун биз Омбудсманнинг фуқаролар мурожаатларини кўриб чиқиш, ҳал этиш тизимини такомиллаштириш масалаларидаги аниқ таҳлил ва тавсияларини алоҳида эътироф этган ҳолда, Инсон ҳуқуқлари бўйича вакилнинг 2013 йилдаги фаолиятини қўллаб-қувватлаймиз.\nЯна алоҳида таъкидлаймизки, Омбудсманнинг тавсиялари партиямиз Жамоатчилик қабулхоналарининг фуқаролар, партия электорати вакиллари мурожаатлари билан ишлашини яхшилашда муҳим асос бўлиб хизмат қилади.\nФракция йиғилишида, шунингдек, «Давлат ҳокимияти ва бошқаруви органлари фаолиятининг очиқлиги тўғрисида»ги қонун лойиҳаси муҳокама қилинди.\n2013 йилда мазкур қонун лойиҳаси синови бўйича Самарқанд ва Бухоро вилоятларидаги давлат ҳокимияти ва бошқаруви органлари негизида ўтказилган ҳуқуқий эксперимент қонун ижодкорлигини такомиллаштиришда янги имкониятлар яратди.\nХусусан, эксперимент жараёнида давлат ҳокимияти ва бошқаруви органлари фаолиятининг очиқлигини таъминлаш, бу борадаги ахборотларни оммавий ахборот воситалари ва фуқаролик жамиятининг бошқа институтларига, фуқароларга тақдим этиш тамойилларини белгилаш бўйича таклиф ҳамда тавсиялар олинди.\nЭксперимент жараёнида депутатлар, сиёсий партиялар, нодавлат нотижорат ташкилотлари, оммавий ахборот воситалари вакиллари фаол қатнашди. ЎзХДП фракцияси аъзолари томонидан ҳам қонун лойиҳаси юзасидан партия экспертлари, электорат вакиллари ва кенг жамоатчилик иштирокида муҳокамалар ўтказилиб, аҳоли фикр-мулоҳазалари ўрганилди. Бу тадбирлар қонун лойиҳаси бўйича фракция позициясини шакллантиришда муҳим асос бўлди.\n— Муҳокама этилаётган қонун лойиҳаси партиямиз Дастуридан ўрин олган барча давлат органлари, жамоат бирлашмалари ва мансабдор шахслар фуқароларга уларнинг ҳуқуқ ва манфаатларига дахлдор бўлган ҳужжатлар, қарорлар ва бошқа материаллар билан танишиб чиқиш имкониятини яратиб бериши кераклиги ҳақидаги ғояни янада кенгроқ амалга оширишга хизмат қилади.\nҚонун лойиҳасининг тегишли меъёрлари аҳоли бандлигини таъминлаш, ижтимоий ҳимояга муҳтож кишилар манфаатлари ҳимоясини кафолатлаш, кучли ижтимоий сиёсатни амалга ошириш тўғрисидаги ахборотларни жамоатчиликка етказиш ишларини яхшилашда ўзига хос ўрин тутади.\nЖаҳонда инсоннинг асосий ҳуқуқ ва эркинликларига риоя қилиниши, оилалар ва болалар турмуш тарзи, эркаклар ва аёллар тенглиги, умуман, жамиятнинг кундалик ҳаётини очиқ-ошкора кўрсатадиган ахборотларга бўлган эҳтиёж ўсиб бораётгани кўп такрорланаяпти. Аҳолининг шундай ахборотлар билан таъминлангани ёки таъминланмаганига қараб, давлатлардаги демократияга баҳо берилаяпти.\nДавлат органлари фаолиятининг очиқлигига барқарорлик ва хавфсизликка путур етказадиган салбий омил сифатида қараш дунёда борган сайин камайиб бормоқда. Қатор халқаро экспертлар ахборот манбаларининг очиқлиги фуқароларнинг ўзи яшаётган ҳудуд, ишлаётган соҳаси ҳақида равшан тасаввурга эга бўлиши ҳамда кучли фуқаролик жамиятини барпо этишда фаол қатнашишига асос бўлишини таъкидлашмоқда. Шу маънода, Президентимизнинг мамлакатимизда «Давлат ҳокимияти ва бошқаруви органлари фаолиятининг очиқлиги тўғрисида» қонун қабул қилиш ташаббуси долзарб аҳамиятга эга бўлди.\nҚонун лойиҳасида давлат ҳокимияти ва бошқаруви органлари фаолиятининг очиқлигини таъминлаш учун аниқ механизм яратилган. Бу давлат органларининг қабул қилинаётган қарорлар сифатини ошириш борасидаги масъулиятини, жамоатчилик назоратини кучайтиришга хизмат қилади. Ҳуқуқий экспериментнинг ўтказилиши шуни тасдиқлади.\nДепутатлар йиғилиш кун тартибидаги бошқа қонун лойиҳалари бўйича ҳам фракция позициясини ифодалайдиган таклиф-мулоҳазаларни билдиришди.


Қашқадарёда 47 ёшли мактаб директори ҳожатхонада осилган холда топилди\n22 октябр 2020, Тошкент вақти: 06:46\nҚашқадарё вилоятининг Китоб туманидаги мактаблардан бирининг директори мактаб ҳудудидаги ҳожатхонада осилган холда топилди.\nУ ўзини осиб, жонига қасд қилгани айтилмоқда. Ушбу холатни текшираётган Қашқадарё вилоят прокуратурасига кўра, мактаб директори ўлимидан олдин 3та хат ёзиб қолдирган.\nХатлардан бирида директор мактаб ўқитувчиларидан «ҳар қандай шароитда ҳам коррупцияга йўл қўймаслик»ни сўраган.\nПрокуратура маълумотига кўра, Китоб туманининг «Боғбон» МФЙ, Янгиқишлоқ қишлоғида яшовчи фуқаро Л.Э. ва бошқалар 2020 йил 8 сентябрь куни Китоб туман прокуратурасига мурожаат қилиб, жияни Т.Н. ўз жонига қасд қилганлигини айтган ва айбдорларга нисбатан қонуний чора кўришни сўраган.\nМурожаат прокуратурада қайд этилиб, ҳодиса жойи кўздан кечирилган. Аниқланишича, директор ўзи раҳбарлик қилиб келган мактабнинг маъмурий биноси ҳожатхонаси болорига арқондан сиртмоқ ясаб, ўзини-ўзи осиб, вафот этган.\nТуман ИИБ ходимлари Т.Н.нинг ўлими ҳолатини аниқлаш мақсадида марҳумнинг уйига борганида, марҳумнинг қариндошлари мурдани суд-тиббиёт экспертизаси кўригидан ўтказмаслик учун уни юрак хуружидан вафот этган, деган ва жасадни шу куннинг ўзида дафн қилган.\nТерговга қадар текширув ҳаракатлари давомида туман ХТБ, туман ИИБ ҳамда Маҳалла ва оилани қўллаб-қувватлаш марказининг Китоб тумани бўлими ходимлари ҳаракатига нисбатан хизмат текширувлари тайинланган.


Хайдовчилар оқибати - 24 Ноября 2013 - www.BePuL.NeT\nГлавная » 2013 » Ноябрь » 24 » Хайдовчилар оқибати\nХайдовчиларни ўзини йўқотмай, дарров хеч нарса қилмадими деб хабар олиши, ва тезда машинани ариқдан чиқаришга харакат қилишлари қувонтирди.\n1 минут хам кетмади ишонасизми? Худди аввалдан репетиция қилингандек кечди. "Гаи кеп қолмасин"- деб бири тез мошинани қандай чиқариш усулини айтиб киришса, бошқаси тезда рульдаги одамни чиқариб, ўрнига ўтириб, хайдаб чиқаришни бошлади, буёқда қолган 6-7 одам эса нариги тарафдан мошинани кўтариб сура бошлашди.\nХайдовчиларни тўхтаб тезда реакция қилиб атиги бир минутда ёрдам берганликлари, оқибат тушунчаси хали мавжудлигини сездирди.\nФақат бир катта афсус....\nХайдовчи ва олдидаги кап-катта кишилар ғирт маст ахволда. Машина номери Сирдарёники экан. Бир километр нарида эса ДАН ходимлари турибди.\nТошкентда мехмон экансизлар.....эх\nЛекин хайдовчилар оқибатига гап йўқ. Ўзи хайдовчилик оқибати хамиша йўларда сезиларли, ДАН ходимлари турганини хам бир-бирига чироқ билан хабар беришади.\nХуллас ребяталар ва амақилар! Айниқса ёшларга ўрнак бўладирғон амақилар))) захаримизга ичибмиз, мошина тугул самокатни хам бошқаришга харакат қилмасакдеее.\nЗеро ариқку майли, кимнидир хаётига зомин бўлиш адолатдан бўлмас.\nЎзингиз хам фалокатга учрасангиз...маст ахволда кетганни хукми оғир бўлади.\n6 Diana Gafarova Rasmi...


ЕЧЛ ва ЕЛ мусобақалари «8 финал...\n03.06.2020 08:12 0 1332\nУЕФА ташкилоти Европа Чемпионлар лигаси ҳамда Европа Лигаси мусобақаларини охирига етказиб қўйиш устида иш олиб бормоқда. 17 июн куни Ижроқўм қайси кунлари мазкур мусобақалар ўтишини аниқлаб олади. Бу ҳақда Uff.uz хабар бериб ўтди.\nВариантлардан бири сифатида «8 финал формати» кўриб чиқилмоқда. Яъни, 1/4 финалга етиб борганлар фақатгина бир марта ўйин ўтказишади. Жамоалар Лиссабон шаҳрида яшашади. Уларга шуғулланиш учун стадион ва туриш учун меҳмонхоналар тақдим этилади.\nБундай қилишдан мақсад — самолётларда ортиқча учиб, вақт йўқотишнинг олдини олишдан иборат.


Ўзбекистон бўйлаб БЕПУЛ етказиб бериладиган Huawei смартфонлари нархлари (2018 йил 7 апрель) - Terabayt.Uz\n775 000 сўм 890 000 сўм\n928 000 сўм 1 150 000 сўм\n1 041 000 сўм 1 350 000 сўм\n1 185 000 сўм 1 385 000 сўм\n1 165 000 сўм 1 316 000 сўм\n1 439 000 сўм 1 762 000 сўм\n1 476 000 сўм 1 795 000 сўм\n1 520 000 сўм 1 890 000 сўм\nЎзбекистон бўйлаб БЕПУЛ етказиб бериладиган Huawei смартфонлари нархлари (2018 йил 7 апрель)\nДунёдаги учинчи рақамли смартфонсоз яқинда ўзининг Huawei P20 ҳамда P20 Pro флагманларини тақдим этган эди. Булардан иккинчиси айни дамда энг етакчи камерофон бўлиб турибди.\nЎҚИНГ: Камерафонлар "қироли" -- Galaxy S9 "тахтни бой берди"\nГарчи Huawei’нинг янги намойиш қилинган бу флагманлари ҳали савдога чиқарилмаган бўлса-да, бошқа моделлардаги кўплаб смартфонлари Ўзбекистон бозорларида ҳам сотилмоқда. Жумладан, «Terabayt.uz» сайти ҳамкори Asaxiy.uz интернет дўкони улардан айримларини расман савдога қўйишган. Мазкур гаджетларнинг барчасига бир йиллик муддатли расмий кафолат берилади.\nАйтиб ўтиш ўринлики, бу девайсларни нақд пулдан ташқари пластик карточа орқали ҳам, онлайн тўлов воситалари ёрдамида ҳам айни шу нархларга харид қила оласиз. Шунингдек, ҳамкоримиз харидингизни бутун Ўзбекистон бўйича БЕПУЛ етказиб бериш хизматини ҳам йўлга қўйишган. Бунинг учун +998 (71) 200-01-05 рақамига қўнғироқ қилсангиз кифоя!\nЎҚИНГ: Huawei iPhone X'дан 2 баробар қиммат флагман тақдим қилди!\nДемак, Ўзбекистонда Huawei’нинг айрим смартфонлари нархлари қуйидагича (рўйхат нархларнинг ўсиб бориши тартибида тузилган):\nHuawei Y3 II 4G LTE – 730 000 сўм\nHuawei Y3 2017 – 790 000 сўм\nHuawei Y5 2017 – 900 000 сўм\nHuawei GR3 black, gold – 1 040 000 сўм\nHuawei Honor 6A – 1 070 000 сўм\nHuawei GT3 white – 1 120 000 сўм\nHuawei P9 Lite – 1 420 000 сўм\nHuawei P8 Lite black, gold, white – 1 435 000 сўм\nHuawei Honor 6C – 1 440 000 сўм\nHuawei P8 Lite 2017 Dual Sim – 1 450 000 сўм\nHuawei P Smart 32 GB – 1 850 000 сўм\nHuawei GR5 2017 – 1 940 000 сўм\nHuawei P10 Lite 3/32 GB – 2 207 000 сўм\nHuawei P8 – 2 310 000 сўм\nHuawei P9 – 2 963 000 сўм\nHuawei P10 4/64 – 3 870 000 сўм\nHuawei Mate 9 4/64 GB – 4 334 000 сўм\nHuawei P10 Plus 6/128 GB – 5 280 000 сўм\nHuawei Mate 10 Pro 4/64 GB Dual Sim – 5 646 000 сўм\nИзоҳ: Huawei смартфонларни юқорида кўрсатилган нархларда харид қилиш учун, Asaxiy.uz интернет дўконининг +998 (71) 200-01-05 телефон рақами орқали мурожаат қилишингиз мумкин. Илтимос, мурожаат этганингизда, нархларни «Terabayt.uz» сайтидан олганингизни эслатинг.\nЎҚИНГ: 2018 йилнинг энг зўр флагманларини ўзаро таққослаймиз


Меҳнат билан банд бўлмаган фуқаролар касб-ҳунар ўрганишга йўналтирилмоқда - Халқ сўзи\n11:35 07 Сентябр 2020 Жамият\nШаҳрихон туманида аҳолининг меҳнат билан банд бўлмаган қисмини касб-ҳунарга йўналтириш бўйича ишлар кўлами кенгайиб бормоқда. Жумладан, Ўзбекистон Республикаси Бандлик ва меҳнат муносабатлари вазирлиги тизимида ташкил этилган касб-ҳунарга ўқитиш марказида 110 нафар фуқаролар 11 та гуруҳ таркибида 8 та мутахассислик бўйича таҳсил олмоқдалар.\n— Туманимиздаги фойдали ижтимоий меҳнат билан банд бўлмаган юртдошларимиз меҳнат бозорида талаб юқори бўлган касб-ҳунарларни ўзлаштиришлари учун барча шароитни яратдик, — дейди муассаса директори Гулнорахон Аҳмедова. — Қолаверса, туманимизда ишлаб чиқариш соҳасининг тараққиёти билимли мутахассислар тайёрлаш эҳтиёжини туғдирмоқда. Айни пайтда марказда 50 нафар мутахассис томонидан автомобилларга техник хизмат кўрсатиш, бухгалтерия, тикувчилик, маиший ва мобил қурилмаларни таъмирлаш, ахборот технологиялари ва веб-сайтлар яратиш, гўзаллик салони, ошпаз-қандолатчи ва сантехник каби йўналишлар бўйича тингловчиларга сабоқ берилмоқда. Келгусида кутубхоначилик иши, эркаклар сартароши, нутқ маданияти, саҳна безаги ва декларация йўналишларини ташкил этишни режалаштирганмиз.\nМарказга дастлаб кам таъминланган, эҳтиёжманд, «Темир дафтар»га киритилган оила аъзолари жалб этилди. Улар 3 ой давомида ўзлари танлаган соҳа бўйича етарли билим ва кўникмага эга бўладилар. Шу билан бирга ҳар ойда 223 минг сўм маблағ билан таъминланмоқдалар. Машғулотларни тамомлаганларга ўз йўналишлари бўйича доимий иш жойи тавсия этилади.


Конституция – эркинликларимиз ифодаси - zarnews.uz\nЎзбекистон Республикаси Конституцияси қабул қилинган кун олдидан Жомбой тумани ҳокимлигида байрам тадбири ташкил этилди. Унда жамоатчилик вакиллари, самарали фаолият юритаётган соҳа фидойилари қатнашди. Бир гуруҳ тумандошларимизнинг ютуқлари эътироф этилди. Мамлакат тараққиётига қўшаётган ҳиссалари учун миннатдорчилик билдирилди.\nДарҳақиқат, туманимиз учун ўтиб бораётган йил ютуқларга бой бўлди. Айниқса, ёшларимиз нафақат вилоят, балки республика ва халқаро фан олимпиадаларида ғолибликни қўлга киритишгани қувонарли. Ғолибжон Раҳматуллаев ҳамда Шоҳсанам Сафарова жаҳон, Дониёр Йўлдошев Ўзбекистон чемпиони рутбасига эришгани эса спорт соҳасидаги ислоҳотларга муносиб жавоб бўлди.\nМаросимда туман ҳокими Ҳ.Тўйчиев қатнашди ва сўзга чиқди.\n– Саноат, ишлаб чиқариш, инвестиция тармоқларида ҳам юқори самарадорликка эришмоқдамиз, – деди ҳоким. – Яқинда вилоятимиз мезбонлик қилган “Invest in Samarkand” халқаро форум доирасида 44,3 миллион АҚШ долларлик 5 та лойиҳа бўйича музокара олиб борилди. Туманга 39,3 миллион доллар тўғридан-тўғри инвестиция киритиш бўйича келишувга эришилди. Умумий қиймати 11,5 миллион долларлик экспорт шартномалари тузилди. Бу каби ютуқлар Конституциямиз орқали мустаҳкамлаб қўйилган бозор иқтисодиёти, тадбиркорлик учун кенг эркинликларнинг ифодасидир.\nТадбир давомида самарали меҳнат қилаётган ходимлардан бир гуруҳи туман ҳокимлигининг фахрий ёрлиқлари, эсдалик совғалари билан тақдирланди. Маданият бўлими ходимларининг байрам дастури тадбирга файз киритди.\nСамарқандда декабрь ойида “Конституцияни ўрганамиз ва унга амал қиламиз!” шиори остида ойлик эълон қилинди\nСамарқандлик ўқувчи Конституция билимдони сифатида эътироф этилди


Элмира Раҳимжонова:бугун замонавий тўмарисларга эҳтиёж катта\n«Чархпалак» телесериали, «Забаржад», «Чаёнгул», «Тўмарис» сингари кино ва саҳна асарлари билан мухлислари қалбидан жой олган актриса, «Дўстлик» ордени соҳибаси, «Ўзбекфильм» давлат унитар корхонаси ҳамда Мудофаа вазирлиги қошидаги «Турон» театр-студияси актёри Элмира Раҳимжонова билан санъат ва ҳаёт йўллари ҳақида суҳбатлашдик.\n— Мустақиллигимизнинг 28 йиллиги муносабати билан «Дўстлик» ордени билан тақдирландингиз. Хушхабарни эшитганда кўнглингиздан қандай туйғулар кечди?\n— Эҳтимол, сиз кутган гапларни айта олмасман, лекин кўнглимда борини оддий сўзлар билан тушунтиришга уриниб кўраман. Биласизми, актриса ҳаётда жуда кўп нарсалардан ўзини мосуво қилиб яшайди. Кўпинча қариндошларнинг тўйига боришга ҳам имкони бўлмайди. Гоҳида ҳафталаб сафарларга кетиб оила бағридан узоқда бўламан. Баъзан фарзандларимга ўзим истаганчалик эътибор қарата олмайман. Шу боис гоҳида ҳаммасига қўл силтаб кетишни, оддий ўзбек аёли сифатида оилам бағрида яшашни истаб қоламан. Кейин кўз олдимга ота-онам, шу даражага эришишимга сабабчи бўлган устозларим келади. Улар мен учун қанчалик машаққат чекканини ҳис этаман. Ана шу туйғу олдинга интилишимга сабаб бўлади.\nМукофотни олганим ҳақидаги хабарни эшитганимда дастлаб ана ўша меҳрибонларимнинг сиймоси кўз олдимга келди. Хушхабарни эшитган яқинларим, дўстларимнинг ўзимдан кўра кўпроқ қувонганини, севинч кўз ёшларини кўриб, ҳаётимдан, танлаган йўлимдан мамнун бўлдим.\nКиносинов жараёнида режиссёр мукофотга эмас, актёрнинг ўша образга қанчалик мос келишига, унинг истеъдодига қарайди. Ижодкор кўнгил одами! Кўрсатилган озгина эътибор ҳам уни янги марралар сари бошлайди. Мукофотни топшириш вақтида айтилган илиқ фикрларни эшитиб, уни қабул қилиб олгач ўзимга бўлган ишонч, масъулият ҳисси икки баробар ошди. Бунинг учун ўзим, оилам ва дўстларим номидан Президентимизга миннатдорлик билдираман.\n— Актёр қандай инсон бўлиши керак?\n— Актёрнинг қалбида болаларча соддалик сақланиб қолган бўлиши керак. Бола қўлга кирита олмаган нарсалари учун йиғлайди. Ўзига ишончи йўқолади. Аммо озгина рағбат бериб, тўғри йўлга йўналтирсангиз ҳамма ишнинг уддасидан чиқади. Актёр ўша соддаликни, беғуборликни йўқотиб қўймаса, у юлдуз бўлиш учун ёки кун кечириш важидан эмас, одамларга айтадиган гапи бўлгани боис роль ўйнайди. Режиссёр истаган образни ярата олади. Ёзувчининг айтмоқчи бўлган гапини ўзининг дил изҳори — дардлари, изтиробларига омухта қилиб, томошабинга етказиб беради. Қизиғи буни олдиндан билмайсиз. Образга киришганингиздан кейин ичкаридан, руҳиятнинг инсон ақли етмайдиган олис нуқталарида яшириниб ётган туйғулар уйғонади. Буни ифода этиб бериб бўлмайди. Шунчаки, ҳис этиш керак.\nЭнг қизиғи, бундай истеъдод саноқлигина одамларга насиб этади. Афсуски, бугун кўпгина ёшларимиз роль ўйнаш деганда айтиладиган гапларни ёдлаб сўзлаб беришни тушунади. Образнинг ичига киришга уринмайди. Бу йиллар давомида машаққатли меҳнат қилишни, тинимсиз ўқиб-ўрганишни талаб этади. Эҳтимол, мана шу лоқайдлик, ўз устида ишламаслик сабаб қанчадан-қанча истеъдодлар кашф этилмай қолиб кетаётгандир. Шунинг учун ёшларнинг телефондан бош кўтармай, китоб ўқимай тасвирга олиш майдонига бемалол келиши ғашимни келтиради. Лекин уларга танбеҳ бериш ниятим йўқ. Улар ўзи ўқиб-ўрганмай бирон натижага эришиб бўлмаслигини ҳис этмаса, сизу бизнинг гапларимиз кор қилмайди. Бунинг учун актёр театрда ишлаши керак. Театрда шундай бир сеҳр борки, у сизни ўзига маҳлиё қилиб қўяди. Эҳтимол, театрда юлдуз бўлиб танилиб кетмассиз, балки катта миқдорда пул ҳам топмаслигингиз мумкин, лекин ҳеч қандай бойлик билан қўлга киритиб бўлмайдиган мўъжиза сизни ўзига тортаверади.\n— Театр ҳақида гап очдингиз, айтингчи, бугун қўйилаётган саҳна асарларидан кўнглингиз тўладими?\n— Яхши асарлар ҳам қўйиляпти. Лекин бугунги кун томошабини кечаги одамлар эмас. Одамларни кўпроқ пул топиш қизиқтиряпти. Улар, ҳатто, фарзанди билан бемалол ўтириб суҳбатлашишга ҳам вақт тополмаяпти. Мана шу ўзгаришлар сабаб театрларда бугун кечагига қараганда томошабин камроқ бўлиши мумкин. Демак, одамларнинг назари тўқ бўлиши керак. Дунёга келиб шунчаки яшаб ўтиб кетмаслик зарурлигини англаш даркор. Шунда театрга ҳам, кинога ҳам вақт топади.\n— Театрдаги Тўмарис, кинодаги Забаржад образларини ёнма-ён қўйиш хатодир, лекин назаримда улар орасида қандайдир уйғунлик борга ўхшайди. Бу Элмира Раҳимжонованинг руҳиятидаги бир қисм Тўмарис, бир қисм Забаржад эмасми?\n— Эҳтимол, тахмин тўғридир. Лекин бу ерда бошқа ўхшашликни кўраман. Тўмарис ҳам, Забаржад ҳам шарқ аёли! Уларнинг мардлиги, садоқати, жасорати шарқона табиати билан боғлиқ. Одамнинг кўнглида ўзигагина аён бўлган ҳайқириғи бўлади. Тўмарисда ҳам, Забаржадда ҳам ана ўша ҳайқириқ, замонга, одамларга айтмоқчи бўлган гапи бор.\nЛекин бир гапни айтишим керак, «Забаржад»дан кўнглим тўлмаган. Сценарий муаллифи Эркин Аъзам билан Забаржад образи ҳақида суҳбатлашганимизда у умуман бошқа аёл эди. Кино тайёр бўлгач қарасам, у биз кутгандек образ бўлиб гавдаланмабди. Шундай бўлса ҳам аксар томошабинлар ижобий қабул қилди.\nРежиссёр Сайфиддин Мелиев «Тўмарис» спектаклини саҳналаштираётганини айтиб, Тўмарис ролини берганида рози бўлмадим. Аммо режиссёримиз мени ўзимга ишонтирди. Ижроим кутилмаганда «Эътироф — 2016»да эътироф этилди.\n— Бугун замонавий Тўмарисга эҳтиёж борми?\n— Тўмарис аслида афсона дейилади. Ҳар қандай афсонанинг замирида ҳақиқат бор. Тўмарис неча минг йиллар аввал яшаган аёл бўлса ҳам бугун замонавий Тўмарисларга эҳтиёж катта. Тўмарис фарзанди учун ҳамма нарсага тайёр. Сиз у ҳақидаги китобни ўқисангиз, унинг бола тарбиясида қандай йўл тутгани, керак вақтда фарзандини рағбатлантириб, зарурат бўлганида қандай жазолаганини билиб ундан сабоқ олиш кераклигини туясиз. Афсуски, аксариятимиз Тўмарисни мактаб дарслиги ва саҳнадаги образ даражасида биламиз. Аслида ундан ўрнак олишимиз керак бўлган жиҳатлар кўп.\nЗамонавий оналаримиз эса, кундалик ташвишлардан ортмайди. Болага етарлича эътибор қаратмайди. Буни вақтнинг тиғизлиги, ўзига ҳам қарашга имкони йўқлигини айтади. Аслида аёл истаса, ҳамма нарсага улгиради. Худо уни шундай яратган. Мендан «Тўмарис ким?», деб сўрашади. У ОНА! Бўлди, унга бошқа таъриф беришга эҳтиёж йўқ. Ўзим ҳам бошқаларга намуна бўладиган даражада яхши она эмасдирман, лекин бугун замондош аёлларимизни аввало ОНА бўлишини истайман.\n— «Она» номли қисқа метражли фильмдаги ролингиз Олмота ва Грузияда ўтказилган халқаро кинофестивалларда «Энг яхши аёл роли учун» номинацияси ғолиби бўлди. Кичик кино билан ҳам катта ютуққа эришиш мумкин экан...\n— Ҳажм жиҳатдан кинонинг катта-кичиги бўлмайди. Қисқа метражли фильмда ҳам ижодкор ўз гапини айта олиши ёки сериалда роль ўйнаб ҳам томошабинга ҳеч нарса бермаслиги мумкин. Бу фақат актёрнинг ўзига боғлиқ эмас. Лекин очиғи, мазкур ижроим кетма-кет халқаро фестивалда махсус номинацияга муносиб кўрилиши сира хаёлимга келмаган. Бу ёш режиссёрлар Ботир Абдураҳмонов ва Абдуазим Илҳомовларнинг ютуғи. Ёшларнинг изланиши, тиниб-тинчимаслиги менда илиқ таассурот қолдирди.\n— Барча юртдошларимизни Мустақиллигимизнинг 28 йиллиги билан чин қалбдан табриклайман. Юртимиз тинч бўлсин! Аҳиллигимиз ва меҳр оқибатимиз йўқолмасин!\nИдорасиз маҳаллалар, бошқа ишга жалб этилаётган раислар, ҳудудига келмайдиган профилактика инспекторлари...\n«Қўшни маҳаллада табиий газ бор, бизда эса...»\nСаломатликнинг энг нозик нуқтаси — асаб\nДавлат шериклиги асосидаги боғча қандай молиялаштирилади?\nАйрим мутасаддиларга халқ дарди билан яшаш бегона...(ми?)\nАндижонда гўшангадан қочган келин, 36 минг уйсиз оила ва 336 та бузилган рўзғор ҳақида\nТўй-ҳашамлар энди тартибга тушади...(ми?)\nҲимоя ордери нима?


Шайх Зайниддин 1164 йилда Бағдод шаҳрида туғилган. Отаси ҳам олим ҳам давлат арбоби бўлиб, Ироқнинг Хоразмшоҳ давлатидаги элчиси бўлган. “Аворуф ул-маориф” номли китобнинг муаллифи. Китобда илм-фанга қандай муносабатда бўлиш керак, одамнинг хулқ-атвори, одоб-ахлоқи, жамиятда ўзини қандай тутиши лозимлиги, покланиш усуллари, комил инсон бўлиш учун маорифу маърифат, маънавият-маданият имкониятларидан фойдаланиш йўллари тушунтириб берилган. Шунинг учун ушбу асар араб, форс, инглиз, немис ва бошқа тилларда бир неча бор нашр қилинган.\nШу олимнинг фарзанди Тошкентда кўп савобли ишлар қилган Шайх Зайниддин номи билан аталувчи кўҳи Орифон мақбараси узоқ йиллар ўтса ҳам ўз қадр-қимматини йўқотмаган. Тарихий маълумотларга кўра, Хожа Аҳрор Валий ҳам Самарқанддан келиб, ушбу мақбарани бир неча марта зиёрат қилган. Навоий бобомиз ҳам китобларида сухравардийлар сулоласини ҳурмат билан тилга олган.\nРивоят қилинишича, Шайх Зайниддин ёшлигида отасининг кўрсатмасига кўра, Тошкентга келиб, Кўкча мавзесидаги эски қабристон ёнига жойлашади ва шу ерда яшай бошлайди. Ул зот ўз замонасининг билимдон кишиларидан бири бўлиб, сухравардия тариқатининг солиҳларидан эди. Бинобарин, Тошкент аҳлига тасаввуф илмидан, маърифатдан сабоқ берган.\nШайх Зайниддин бобо чиллахонада яшай бошлагач, аста-секин унинг атрофига одамлар кўчиб келиб, маскан қуради. Бир неча йиллар ўтгач, Шайх Зайниддиннинг авлодлари ҳамда кўчиб келган ихлосмандлар жамоасининг нуфузи орта бориб, қабристон ёнида бир қишлоқ (XIII аср) вужудга келади. Мазкур қишлоқнинг номини Шайх Зайниддин бобога нисбат бериб, “Қуйи орифон” (оқимлар қишлоғи) деб атай бошлайдилар. Шайх 95 ёшида вафот этади ва мана шу ерга дафн этилади. Замонлар ўтиши билан аста-секин чортоқ нураб харобага айланади. Манбаларда қайд қилинишича, бу зиёратгоҳни соҳибқирон Амир Темур бир неча марта зиёрат қилган. XIV аср охирида Амир Темурнинг фармонига кўра, эски чортоқ устига ҳозирги муҳташам ва салобатли мақбара барпо этилган. Ўшандан буён мазкур мақбара бир неча марта таъмирланган.\nШайх Зайниддин бобо мақбараси Тошкентдаги мақбаралар орасида энг ажойиб, салобатли ва муҳташам мажмуалардан биридир. Мазкур мақбара ХIV-ХV асрларга мансуб бўлган меъморчилик услубига хос ёдгорликдир. Мақбара ХI асрда ташкил топган қабристоннинг энг қия тепалиги устига қурилган.\nТошкент аҳлига тасаввуф илмидан маърифат тарқатган буюк олимнинг номи билан аталган мақбаранинг бугунги аҳволи қувонарли эмас. Обида мустақиллигимизнинг дастлабки йилларида реконструкция қилинган бўлса-да, бугун яна таъмирга муҳтож.\nОбида қабристоннинг ичида қолиб кетгани учунми, эътибордан четда қолиб кетмоқда. Ёдгорликнинг пештоқи борган сари кўчиб боряпти. Деворлари эса зах тортиб қолмоқда. Мажмуа бугун нафақат маҳаллий, ҳатто хорижлик зиёратчилар ҳам ташриф буюрадиган масканга айланган. Шундай экан, бу ҳудудни, обидани қаровсиз қолдириш мумкин эмас.\nШайхнинг ҳаёти ҳаммамиз учун ибратлидир. Уни ўрганиш, тадқиқ қилиш ва келгуси авлодларга етказиш учун ҳам ушбу маданий мерос объектига эътибор қаратиш муҳимдир.


Бухородан Паркентга ўқувчиларни олиб кетаётган автобус ҳалокатга учради\n24 ноябр 2020, Тошкент вақти: 03:47\nБухорога зиёратга борган 53 нафар йўловчини олиб қайтаётган автобус 29 апрель куни тунги соат иккилар атрофида 4R20 автомобиль йўлининг Ўртачирчиқ туманидан ўтувчи олтинчи километрида аварияга учради.\nФавқулодда вазиятлар вазирлигининг билдиришича, Мерседес автобусининг баллони ёрилиб кетган. Оқибатда ҳайдовчи бошқарувни йўқотган. Автобус бетон тўсиққа бориб урилган ва ёна бошлаган. Йўловчилар автобусдан зудлик билан эвакуация қилинган.\n“Барча йўловчилар тиббий кўрикдан ўтказилди. Улардан 2 нафари Ўртачирчиқ тумани шифохонасига, 5 нафари Республика тез тиббий ёрдам илмий марказига жойлаштирилди”, дейилади вазирлик хабарида.\nАвтобусда Тошкент вилояти Паркент туманидаги 31-ўрта мактабнинг 37 нафар ўқувчиси, 3 нафар ўқитувчиси, 10 нафар ота-она ҳамда 3 нафар ҳайдовчи бўлган.


Индонезияда халқаро анжуман иш бошлади\nБМТ етакчилигида ўтказилаётган мазкур йирик анжуман глобал иқлим исиши мавзуига қаратилган. Унда 190дан ортиқ мамлакатдан 10 мингдан ортиқ олим ва делегат иштирок этмоқда.\nАнжуман кун тартибида 2012 йилга келиб Киото протоколи муддати якунига етгандан сўнг вазият қандай бўлиши мумкин, деган масала асосий ўринни эгаллади.\nИкки ҳафта давом этадиган тадбир давомида дунё олимларининг глобал иқлим исиши борасида ўтказган тадқиқотлари натижалари тақдим этилади.\nОлимлар фикрича, дунё глобал иқлим исишини секинлаштириш технологиясига эга, аммо уни зудлик билан ишга солиш лозим.


Интернет савдоси гиганти Amazon Лондонда кассасиз ишлайдиган Amazon Fresh озиқ-овқат дўконини очди. Бу АҚШ сарҳадларидан ташқаридаги илк шундай дўкондир.\nХаридорлар дўконга кираверишда смартфондаги иловани скан қилишади, товарларни олиб саватга солишади ва уларга чиқаверишда автомат тарзда ҳисоб тақдим қилинади.\nСупермаркетда Amazon брендига тегишли юзлаб турдаги товарлар, шунингдек, бошқа савдо белгиларининг маҳсулотлари ҳам сотилади. Бу ерда онлайн буюртма берилган товарни олиш ёки қайтариб бериш мумкин.\nБаъзи экспертлар бундай тизим бозордаги кучлар тақсимотини ўзгартиришига шубҳа билан қараётган бўлишса, бошқалари янги харид тизимини савдо соҳасидаги бурилиш нуқтаси деб ҳисоблашмоқда.\n«Бундай йўналиш Amazon’га етказиш ва қайтариш харажатларини қисқартиришга кўмак беради ва харидорлар бунга муносиб баҳо беришади», дейди NBK Retail таҳлилчиси Натали Берг.\nБироқ харидларга янги ёндашув рақобатчиларга хавф туғдириши даргумон: асосий савдо тармоқларининг кассасиз ва сотувчисиз ишлаш бўйича ўз ишланмалари бор.\nУмуман олганда, Amazon’нинг усули Marks and Spencer, Tesco ёки Sainsbury's каби анъанавий супермаркетлардаги каби ҳар бир товарни алоҳида сканлаш харидорларга бироз малол келадиган тизимдан кўра харидорлар учун анча жозибадор кўринади.\nАҚШ компанияси ўз технологияларидан кўнгли шу даражада тўқки, харидорларга улар нима сотиб олганларини тизим қандай таниб олиши борасида мутлақо хавотир олмасликлари кераклигини айтмоқда.\n«Растадан ўзингизга зарур товарни олганингиздан кейин дўкондан чиқиб, уйга кетаверишингиз мумкин», дея ишлаш принципини тушунтиради Amazon Fresh Stores директори ва Sainsbury's’нинг собиқ раҳбари Мэтт Берч.\nБундай технология илк бор АҚШда жамоатчилик учун 2018 йилда очилган шу турдаги Amazon Go дўконларида қўллаб кўрилган. 2021 йилга келиб технология анча такомиллашди. Илгари тизим бир журнал ёки букетни бошқа биридан ажратолмаган бўлса, ҳозирда буни ажойиб тарзда уддаламоқда.\nБундай даражада таниб олиш учун Amazon сунъий интеллектнинг чуқур ўрганишларига асосланган юзлаб камера ва датчиклардан фойдаланади. Лекин бу тизим юзни таниб олиш тизимига мутлақо алоқадор эмас.\nБунинг ўрнига фойдаланувчилар дўконга кираётиб Amazon Shopping иловасидаги ҳисобларидаги штрих-кодни скан қилиб ўзларини таништиришлари лозим. Бу нарса ҳуқуқшунослар хавотирига сабаб бўлди.\n«Amazon таклиф қилаётган нарса тотал кузатув остида харид қилишдир. Amazon компанияси томонидан харидорларни кузатиш шахсий маълумотларнинг улкан базасини яратади. Одамлар бу ёзувлар ва таҳлилдан ким ва қай тарзда фойдаланмоқчи эканини билишлари зарур», дея ўз хавотирини ифода этган Big Brother Watch ташкилоти ходими Силки Карло.\nБунга жавобан компания дўконларда йиғилган маълумотни мижознинг ҳисобига боғлаб қўйиб, 30 кундан ортиқ сақламаслигини ҳамда махфий маълумотлардан қандай фойдаланилаётгани ҳақида ҳисобот беришини маълум қилган.\nAmazon янги бизнес маҳаллий ишлаб чиқарувчини қўллаб-қувватлайди: ўз бренди билан сотиладиган товарлар британиялик таъминотчилардан сотиб олинади. Ундан ташқари, расталарда «премиум» ва «бизнинг танлов» категорияларидаги товарлар, шунингдек, Amazon илгари ҳамкорлик қилган Morrisons ва Booths супермаркетларининг маҳсулотлари ҳам қўйилиши ҳақида баёнот берилди.\nДўконда, шунингдек, интернет дўконга берилган буюртмаларни ҳам олиб кетиш мумкин бўлган киоск бўлади. Бу ерда кодни шунчаки сканлаган ҳолда харидни қайтариш мумкин.\n«Уни шунчаки шу ерда қолдиринг, қолганини ўзимиз қиламиз», дейди Берч бундай дўконлар бошқа асосий савдо кўчалари, жумладан, Лондоннинг марказий кўчаларида ҳам пайдо бўлиши ҳақида гапира туриб.\nҲозирча Лондоннинг Илинг мавзесида очилган ягона дўконнинг умумий майдони оддий супермаркет учун бироз кичик бўлган 230 квадрат метрни ташкил қилади.\nAmazon Британиянинг Whole Foods Market супермаркетлар оиласини бошқаргани боис, яна бир йирик тармоқни сотиб олиб кенгайиши ҳақида миш-мишлар болалаб кетди.\nБироқ компания ўзининг Just Walk Out сервисини бошқа ширкатлар дўконларида фойдаланиш учун ҳам сотишини маълум қилди.\nПировардида бу ҳозирги савдо тармоқлари билан рақобатлашишдан кўра кўпроқ фойда келтиради.\nAmazon Буюк Британиядаги озиқ-овқат бозорида амалда таъсир қилмаган бўлса-да, компаниянинг ниятлари жуда катта. Масалан, у премиум ҳисоб соҳиблари учун ўша куннинг ўзидаёқ бепул овқат етказиб беришни таклиф қиляпти ва бу рақобатчилар олдида катта устунлик бўлади.\nЎтган бир неча йиллар мобайнида анъанавий супермаркетлар ўз технологияларини такомиллаштириб келган бўлсаларда, пандемия жараённи тезлаштириб юборди ва Amazon ритейл наҳангларидан илдамроқ ҳаракат қиляпти.\nSainsbury's, масалан, ўзининг мижозлар товарларни смартфон билан скан қилиши мумкин бўлган SmartShop иловаси билан фахрланади, бироқ Amazon таклиф қилаётган тизим харидорларни буюртмани расмийлаштириш билан боғлиқ ҳар қандай тана ҳаракатидан озод қилади.\nҒишт ва бетондан қурилган, ичига кириб айланиб, маҳсулотларни экранда кўриб эмас, ушлаб кўриб олиш Amazon учун яна бир йўналиш. «Ол ва кетавер» ғояси жуда ҳам оммалашиб кетиши мумкин. Бироқ ритейлда дўкон нима таклиф қилишидан ташқари, у қаерда жойлашгани ҳам муҳим аҳамият касб этади.\nЯхши жойларнинг аксари эса банд қилиб бўлинган. Ҳозир Amazon кўчага чиқиши анъанавий савдо тармоқларига хавф туғдирмайди, лекин улар компания қандай қудратга эга эканини жуда яхши билишади ва ҳойнаҳой харидор учун курашишга мажбур қилса керак.\n19:20 / 03.03.2022\nЛондондаги ватандошлар лигаси: “Urpolvon United” ғолиб бўлди (фото)\n12:31 / 07.02.2022\n3 йиллик таълим, йигирма миллион туристлар – Лондондаги ўзбек йигити ҳикояси\n21:42 / 18.12.2021\nЛондонда фавқулодда ҳолат эълон қилинди